Kaedah prorata pastikan pengguna tidak dikenakan caj berlebihan: TNB

KUALA LUMPUR 28 Mei — Tenaga Nasional Bhd (TNB) menjelaskan kaedah prorata yang digunakan untuk pelarasan bil elektrik sepanjang tempoh pelaksanaan Perintah Kawalan Pergerakan (PKP) tidak akan menyebabkan pengguna dikenakan caj yang berlebihan.

Ketua Pegawai Runcit TNB Megat Jalaluddin Megat Hassan berkata kaedah prorata itu telah disemak dan disahkan oleh Suruhajaya Tenaga supaya pengguna mendapat bil yang tepat.

Beliau berkata, pelarasan menggunakan kaedah prorata itu dilakukan setelah TNB mendapat bacaan sebenar melalui operasi bacaan di tapak yang dimulakan secara berperingkat pada 15 Mei lepas dan kemudiannya diselaraskan dengan bil-bil anggaran yang terdahulu.

“Contohnya, ada pengguna yang terima bil-bil anggaran pada Mac, April, Mei dan bil sebenar pada Jun, kesemua bil itu akan diselaraskan. Contohnya, penggunaan bil 1,400kwh akan dibahagikan dengan empat bulan, kemudian didarabkan mengikut blok tarif sedia ada mengikut penggunaan yang tertera.

“Oleh itu, untuk sebulan sebanyak RM102.80 (RM411.20 untuk empat bulan). Jika tidak menggunakan kaedah ini, jumlah yang tertera ialah RM681,” katanya ketika mengulas dakwaan isu bil elektrik yang tinggi sepanjang tempoh PKP ketika ditemubual di Buletin Bernama di sini hari ini.

Selain itu katanya, TNB juga akan memberikan diskaun kepada 7.5 juta pengguna berdasarkan pakej rangsangan ekonomi yang diumumkan kerajaan mengikut kadar yang telah ditetapkan iaitu 50 peratus, 25 peratus,15 peratus dan dua peratus.

Sementara itu, sebagai tanda peka dengan situasi luar biasa yang dialami pengguna, beliau berkata TNB telah menyediakan pelan bayaran mudah dengan memberi pilihan kepada pengguna untuk menjelaskan bayaran bil yang tertunggak semasa PKP secara ansuran bulanan sehingga Disember 2020.

“Bagi pengguna yang hendak membayar penuh pun boleh. Kami juga tidak mengenakan caj lewat bayar sehingga September 2020, tidak akan memotong bekalan elektrik sehingga Julai 2020,” katanya.

Beliau berkata bermula 1 Jun ini, TNB akan memulakan semula operasi Kedai Tenaga di Selangor, Negeri Sembilan dan Wilayah Persekutuan bagi memudahkan urusan setiap pengguna, manakala 92 Kedai Tenaga di sembilan negeri telah memulakan operasi selepas pengumuman Perintah Kawalan Pergerakan Bersyarat.

“Pengguna juga boleh membuat bayaran secara dalam talian dengan merujuk kepada portal TNB atau aplikasi TNB atau cawangan ejen-ejen yang disahkan TNB seperti Bank Simpanan Nasional dan Kedai Mesra Petronas selain menghubungi talian TNB CareLine 1-300- 88-5454,” katanya.


Hari Malaysia 2022: Panorama Melaka sedia dua bas percuma untuk pengunjung

BANDARAYA MELAKA 14 September – Panorama Melaka Sdn Bhd (PSMB) akan menyediakan dua buah bas henti-henti bagi mengambil dan menghantar pengunjung yang hadir ke Sambutan Hari Malaysia pada 16 September ini.

Pengurus Besarnya, Datuk Abu Bakar Abdul berkata, operasi bas Panorama Melaka itu akan bermula pada jam 5 petang hingga 1 pagi.

“Bas Panorama ini buat kegunaan semua pengunjung yang hadir ke Sambutan Hari Malaysia di mana setiap bas boleh menampung sehingga 30 penumpang pada satu masa.

“Untuk laluan, bermula dari Pulau Melaka terus ke jalan besar di belakang Hospital Mahkota seterusnya masuk ke laluan belakang Mahkota Parade keluar di Menara Taming Sari dan terus ke Dataran Pahlawan.

“Ia kemudian memasuki laluan ke Bangunan Merah seterusnya melalui Muzium Samudera dan keluar di Menara Taming Sari sekali lagi melalui Dataran Pahlawan dan terus ke arah Hotel Hatten seterusnya ke Pulau Melaka kembali.

“Orang ramai yang ingin menggunakan parkhidmatan bas ini, boleh menunggu di tepi jalan di sekitar kawasan Melaka Raya (kawasan laluan bas) dengan kekerapan 10 ke 15 minit,” katanya.

Mengulas lanjut, beliau berkata, tiada hentian tertentu ditetapkan bagi memudahkan pengunjung yang meletakkan kenderaan di tapak parkir jauh dari lokasi penganjuran.

Untuk kemudahan juga katanya, pihak Majlis Bandaraya Melaka Bersejarah (MBMB) telah menyediakan sebanyak 2,133 lot parkir percuma buat pengunjung di sekitar kawasan Melaka Raya dan kawasan berhampiran lokasi sambutan Hari Malaysia di Memorial Pengisytiharan Kemerdekaan, Banda Hilir.


Melaka sasar jadi negeri mesra sukan

KLEBANG 5 Jun – Melaka komited untuk menjadi negeri mesra sukan pada masa akan datang menerusi penganjuran pelbagai jenis kejohanan sukan bertaraf antarabangsa.

EXCO Belia, Sukan dan Badan Bukan Kerajaan (NGO) Negeri V P Shanmugam berkata, bagi merealisasikan hasrat itu, kerajaan negeri mengalu-alukan mana-mana penganjur untuk menganjurkan apa jua acara sukan di negeri ini.

Menurutnya, ia berikutan acara sukan yang disertai peserta dalam dan luar negara turut berpotensi membangunkan semula sektor pelancongan negeri yang sebelum ini terjejas teruk akibat pandemik COVID-19.

“Pelancongan sukan merupakan antara agenda kerajaan negeri kerana kita melihat sukan dan pelancongan boleh berjalan seiring dalam misi membangunkan semula negeri ini yang terkenal sebagai destinasi pelancongan.

“Jadi, kita amat mengalu-alukan sesiapa sahaja yang berkecimpung dengan sukan atau penganjur untuk mengadakan kejohanan di negeri ini yang mana mereka sudah pasti akan diberikan keistimewaan untuk menganjurkannya dengan kerjasama kerajaan negeri.

“Kita berharap selepas ini lebih banyak sukan berprestasi tinggi akan diadakan di Melaka, antaranya golf, maraton dan lain-lain memandangkan kita mempunyai fasiliti bertaraf dunia, contohnya padang-padang golf, malah Encore di Klebang juga boleh menjadi tempat mesra penganjuran sukan di negeri ini,” katanya.

Beliau berkata demikian selepas menyempurnakan perasmian dan upacara penyampaian hadiah Triathlon Series Melaka 2022 di Encore Melaka, di sini, hari ini.

Kejohanan itu disertai seramai 552 peserta dari seluruh negara termasuk peserta luar negara dari Australia, Singapura, United Kingdom, Itali, Jepun, Switzerland, Amerika Syarikat dan lain-lain.

Acara triathlon itu bermula pada jam 7 pagi dengan setiap peserta perlu melengkapkan tiga rutin iaitu berenang sejauh 1.5 kilometer (km), berbasikal 40km dan larian di sepanjang Lorong Hajah Maznah, Jalan Klebang sejauh 10km.

Program tersebut merupakan anjuran Kazoku Events dengan kerjasama Tourism Melaka, Encore Melaka, Majlis Bandaraya Melaka Bersejarah (MBMB), Jabatan Bomba Dan Penyelamat Malaysia (JBPM) Melaka, Angkatan Pertahanan Awam (APM) Melaka, Polis Diraja Malaysia (PDRM) dan Jabatan Kesihatan Negeri Melaka.


Kerajaan naikkan kadar bantuan wang ihsan kepada RM1,000

KUALA LUMPUR 16 Sept – Kerajaan bersetuju menaikkan kadar Bantuan Wang Ihsan (BWI) daripada RM500 kepada RM1,000 bagi setiap ketua isi rumah yang terjejas ketika Monsun Timur Laut (MTL) atau lain-lain bencana yang diisytiharkan oleh Jawatankuasa Pengurusan Bencana Pusat (JPBP).

Perdana Menteri Datuk Seri Ismail Sabri Yaakob berkata, perkara itu diputuskan dalam mesyuarat JPBP yang dipengerusikan oleh beliau pada 13 September lalu.

Beliau berkata pemberian bantuan itu adalah antara pendekatan baharu kerajaan dalam usaha menambah baik pengurusan dan kesiapsiagaan menghadapi MTL yang dijangka berlaku pada awal November ini hingga penghujung Mac 2022, melibatkan negeri-negeri di Pantai Timur, Johor, Sabah, dan Sarawak.

“Pemberian bantuan ini bukanlah satu bentuk pampasan atau ganti rugi terhadap kerosakan rumah dan harta benda yang dialami mangsa, tetapi untuk mengurangkan beban yang ditanggung.

“Inisiatif BWI ini dijangka akan meringankan beban lebih 39,100 ketua isi rumah yang melibatkan peruntukan lebih RM39.5 juta daripada Kumpulan Wang Amanah Bantuan Bencana Negara,” katanya dalam kenyataan hari ini.

Ismail Sabri berkata keputusan menaikkan kadar bantuan itu juga membuktikan keprihatinan kerajaan terhadap mangsa bencana ditambah dengan impak ekonomi rakyat akibat pandemik COVID-19.

Selain itu, beliau berkata atas dasar prihatin dan tanggungjawab kepada kerajaan negeri yang menghadapi kesukaran menguruskan bencana MTL sepanjang tahun, peruntukan Perbelanjaan Operasi Dalam MTL 2021/2022 juga akan disalur menggunakan Kumpulan Wang Amanah Bantuan Bencana Negara berjumlah RM9.5 juta bagi membantu kelancaran proses dan memastikan kebajikan rakyat terus dipelihara.

Sementara itu, Perdana Menteri berkata, pendekatan baharu yang turut diputuskan dalam mesyuarat itu ialah pembangunan Sistem e-Sumbangan pertubuhan bukan kerajaan (NGO) sebagai platform penyelarasan bantuan antara penderma dan NGO kepada mangsa bencana.

“Badan sukarela yang ingin melakukan pergerakan menghantar bantuan juga perlu mendapat kebenaran daripada Jawatankuasa Pengurusan Bencana Pusat atau negeri atau daerah terlebih dahulu memandangkan jawatankuasa peringkat tempatan lebih arif dengan kehendak dan keperluan mangsa di kawasan terjejas,” katanya.

Dalam pada itu, Ismail Sabri menasihatkan agar semua pihak yang terlibat supaya konsisten dalam merancang dan melaksanakan penambahbaikan pengurusan bencana melalui program dan projek yang bermanfaat di negeri masing-masing.

Beliau berkata, semua agensi terlibat juga perlu menggunakan dan berkongsi segala aset yang sedia ada di negeri masing-masing dengan melibatkan badan-badan korporat, NGO serta individu di peringkat tempatan agar sama-sama dapat menggalas tanggungjawab sesuai dengan semangat Keluarga Malaysia.

“Bersesuaian dengan semangat Keluarga Malaysia juga, orang ramai turut dinasihatkan supaya sentiasa peka dan prihatin dengan persekitaran termasuk terhadap jiran dan rakan selain ahli keluarga sendiri ketika musim tengkujuh nanti, untuk mengelak sebarang kejadian tidak diingini,” katanya.


Melaka rancang bina terowong dasar laut – Sulaiman

DUBAI, 14 Mac – Kerajaan negeri merancang untuk membina sebuah terowong dasar laut bagi rangkaian sistem rel yang menghubungkan Melaka dan Dumai di Indonesia.

“Ini adalah perancangan jangka panjang. Jarak paling hampir antara Melaka dan Dumai adalah 47 kilometer,” katanya pada sidang media selepas Pelancaran Melaka Week di Expo 2020 Dubai di Pavilion Malaysia, hari ini.

Mengulas perkara sama EXCO Kanan Pelaburan, Perindustrian dan Pembangunan Usahawan negeri, Datuk Seri Ab Rauf Yusoh berkata, setakat ini sebuah firma menyatakan minat untuk membina terowong berkenaan.


Perketat kawalan pintu sempadan, elak ganja masuk Malaysia

SONGKHLA, 25 Jun – Jabatan Kastam Diraja Malaysia (JKDM) akan memperketat kawalan di pintu sempadan bagi mengekang aktiviti penyeludupan ganja termasuk produk mempunyai bahan terlarang ke Malaysia.

Ketua Cawangan Penguatkuasaan JKDM Bukit Kayu Hitam Suhaila Mohamad Noor berkata pihaknya akan mengetatkan pemeriksaan ke atas kenderaan dan penumpang yang merentas sempadan untuk memastikan tiada bahan terlarang dapat dibawa masuk ke Malaysia.

“Kita akan memberi kesedaran kepada masyarakat bahawa ganja merupakan bahan terlarang di Malaysia dan ia tidak boleh dibawa masuk walaupun Thailand telah menghapuskannya daripada senarai narkotiknya,” katanya kepada pemberita.

Pada Jumaat, beliau telah mengadakan perjumpaan dengan Pengarah Bahagian Penguatkuasaan Pejabat Kastam Thailand, Tawal Rodjit di Sadao, Songkhla untuk memperkukuh kerjasama kedua-dua negara dalam usaha membanteras dadah.

Bermula 9 Jun, Thailand mengeluarkan bahagian tertentu dan ekstrak tumbuhan ganja (kecuali bunga dan perbungaan) daripada senarai narkotik terkawal kategori 5, di bawah Akta Narkotik 1979, supaya boleh digunakan untuk tujuan perubatan.


DUN Ayer Limau: Ban bakal selamatkan 10,000 penduduk Lubok China daripada ancaman banjir

LUBOK CHINA 10 Mei – Pembinaan ban dengan peruntukan lebih RM500,000 di sungai berdekatan Taman Wira Indah telah disiapkan sekali gus mampu mengatasi isu banjir yang berlaku di Lubok China.

Ahli Dewan Undangan Negeri (ADUN) Ayer Limau Datuk Hameed Mytheen Kunju Basheer berkata, ban sedia ada sebelum ini pecah telah menjadi antara punca banjir besar berlaku pada Disember lalu meneggelamkan kediaman penduduk.

“Kita lihat ada perubahan ketara kerana bila hujan lebat dan air naik pada paras yang sama seperti sebelum ini tapi ia sudah tidak banjir lagi.

“Pembinaan ini telah menyelamatkan kira-kira lima buah perkampungan sekitar dengan kiraan hampir 10,000 penduduk di sekitar Lubok China,” katanya kepada Melaka Hari Ini.

“Kita akan membina pula lagi satu ban di Sungai Siput dalam masa terdekat ini di mana setakat ini kita masih dalam proses penawaran tender sedang dilaksanakan menerusi kelolaan Jabatan Pengairan dan Saliran (JPS) Melaka,” katanya.


Writing Kedah History: A Shameful Belief Toward Thailand’s Chauvinistic Nationalism

SOMETHING is gravely wrong on Pulau Pinang’s argument and belief on the history of Kedah. An alternative narrative no doubt. Nobody is prohibiting the expression of alternative views and perspectives. Even in a history department, the history of a subject can/would differ from one historian to another based on one’s bias. This could be determined by things like ethnicity, geography, class, national interest, etc. We call it pluralism. Tolerating different views.

Under certain circumstances, this writing and interpretation of history can be problematic. Historiography is indeed contentious. Recent views on Kedah history are just incredible. Vassal state or not, from earlier on, and through the 1700s Pulau Pinang is/was an island of Kedah. Period.

Pulau Pinang was/is like Pulau Langkawi – de facto and de jure a Kedah island, at least until 1791. Suddenly Pulau Pinang appears to produce a bunch of selective history pundits with perhaps more of a belief, that Pulau Pinang since time immemorial was never a Kedah island. This seems to be the early beginnings of an ideology coming from a member of the custodian of the state’s history and heritage. In Siam/Thailand the likes of those views would be called seditious history.

Recently, Council Member of the Penang Heritage Trust (PHT) Clement Liang’s statements have done much harm to Kedah and the nation. An online news portal (29 October, 2021) cited him as saying that it was Siam, not Kedah, that lost Penang to the British. He subscribes to the Thai narrative and sources to justify the belief, among others, that Pulau Pinang was integral to the Kedah Sultanate. This has ramifications on the sovereignty of Kedah. It is perplexing.

It seems that all this while, the Pulau Pinang establishment harbours a Thai/colonial-centric view of things. If Clement were a Siamese a century ago writing Thai/Siamese history from sources not sanctioned by the Thai king and his council, he would have been punished. But this is Malaysia. No punitive action for falling on the wrong side of history, nor claiming alternative narratives. But they can go read Seditious Histories: Contesting Thai and Southeast Asian Pasts by Craig J. Reynolds (2006).

The many factors in Kedah history are not as simple as it seems. These are intricate. In the process, there are also ‘retrospective narratives’ by scholars and historians, jurists and judges over the last 200 years on Pulau Pinang viz Kedah. Academic writings, and popular commentaries on history do display peculiar tones of representation, and varying subtexts.

Sure, we cannot avoid problems of bias. But the nation’s history, and that of Kedah/Pulau Pinang must be revised. In the case of Kedah/Pulau Pinang, we would generally agree on the sovereignty of Kedah. To assert that it was Siam that lost Pulau Pinang, and not Kedah is strange. Granted that the views are representative of PHT, and that the heritage body is offering an alternative interpretation on Kedah, by itself go ahead. Nobody is prohibiting alternative histories on Kedah and Malaysia. This a free country on the writing of history. Much freer than Thailand, or Japan or China. Alternative histories are welcome.

But the attempt at rewriting the history of Kedah (and the nation) is simply out of line. It seems that the Pulau Pinang establishment is unable to grapple with the complexities of the discourse.

It is not entirely incorrect to say that Kedah was a vassal state of Siam at certain times in history. But it is not correct to imply that Kedah does not have the sovereignty to conduct contracts and external relations with other parties. And it is absurd to rationalize that Pulau Pinang was never a part of the Sultanate.

The debate on Kedah by the PHT representative and the Pulau Pinang establishment does not hold water. Their subscribing to the Siamese narrative makes it even more untenable. The Siamese could not comprehend the European notion boundaries, territoriality, state and sovereignty. This clarification comes from a Thai historian himself. Our historians seem to be oblivious.

Thongchai Winichakul, professor of Southeast Asian History at the University of Wisconsin-Madison, United States raises the position of the Siamese on the modern view of territorial sovereignty. I am mindful that Thongchai is Thai. When Kedah failed to pay tributes as scheduled, Siamese forces mounted several invasions to pressure them to pay up. He said most of the invasions were merely a show of military force by the Siamese, without an actual battle as Kedah gave in. Siam had also expected loyalty by the sultan.

Thongchai refers to the use of maps, as for example the one displayed at the Thai National Museum in Bangkok carried by the news portal (with the photo courtesy of Clement Liang) showing the Malay peninsula. The map illustrates what Thongchai refers to by the “chauvinistic nationalism” of Thailand. The Thai attitude does not serve for a better understanding of history, from both sides of the ASEAN member states.

This shows the Thai attitude as anachronistic, generated by a bogus interpretation of history. According to Thongchai, Thailand has been using them as propaganda for decades. And a party of the Malaysian citizenry succumbed to that propaganda led by a belief which is by itself prejudiced and chauvinistic toward Kedah and national history.


Malaysia, Indonesia, Brunei kutuk sekerasnya kekejaman Israel

KUALA LUMPUR 16 Mei – Kerajaan Malaysia, Indonesia dan Brunei hari ini sepakat mengutuk sekeras-kerasnya serangan kejam Zionis Israel terhadap Palestin dan mahu ia dihentikan serta-merta, menurut kenyataan bersama ketiga-tiga negara yang disiarkan di Facebook rasmi Perdana Menteri Tan Sri Muhyiddin Yassin sebentar tadi.

Menurut kenyataan bersama itu, serangan agresif Israel itu ternyata melanggar undang-undang antarabangsa dan terang-terangan bertindak di luar batasan kemanusiaan selepas menyebabkan ramai warga Palestin maut dan cedera.

Malah ketiga-tiga negara serumpun itu turut menuntut masyarakat antarabangsa untuk terus memberi tekanan ke atas Zionis Israel dalam usaha memerdekakan bumi Palestin dan menjadikan timur Baitulmaqdis sebagai ibu negara Palestin.

“Kami menyeru agar masyarakat antarabangsa kekal dengan komitmen terus menyokong negara Palestin yang merdeka dan menjadikan timur Baitulmaqdis sebagai ibu negara mereka.

“Malah kami akan terus berdiri teguh menyokong mana-mana usaha untuk mendamaikan situasi di sana mengikut lunas resolusi Pertubuhan Bangsa-bangsa Bersatu (PBB) serta undang-undang antarabangsa, termasuk undang-undang kemanusiaan”, jelas kenyataan tersebut.


Hanya empat rakyat Malaysia masih di Ukraine

KUALA LUMPUR, 8 Mac – Empat warganegara Malaysia yang berdaftar dengan Kedutaan Besar Malaysia di Kyiv masih berada di Ukraine, Dewan Rakyat diberitahu hari ini.

Menteri Luar Datuk Seri Saifuddin Abdullah berkata pihak kedutaan melalui perwakilan Malaysia di negara-negara berdekatan Ukraine terutamanya di Warsaw, Poland sentiasa berhubung rapat dengan warganegara Malaysia yang masih berada di Ukraine.

“Pihak kedutaan sentiasa bersedia untuk membantu sekiranya mereka berhasrat untuk keluar dari Ukraine. Bantuan yang diberikan termasuk memudah cara urusan kemasukan di sempadan-sempadan negara berkaitan.

“(Ini termasuk) urusan dokumentasi, contohnya pengeluaran sijil perakuan cemas bagi mereka yang memerlukan, menjaga dan memastikan keadaan kebajikan mereka sentiasa terpelihara dan urusan lain yang berkenaan,” katanya ketika Waktu Pertanyaan Menteri hari ini.

Beliau berkata demikian bagi menjawab soalan M. Kulasegaran (PH-Ipoh Barat) yang bertanyakan sama ada kerajaan menyedari jumlah rakyat Malaysia yang terkandas di Ukraine serta jenis bantuan yang telah dan akan disalurkan kepada mereka.

Bagaimanapun, beliau menggesa mana-mana warganegara Malaysia di Ukraine yang belum mendaftarkan diri dengan pihak kedutaan dan masih berada di negara itu untuk segera berbuat demikian.

Selain itu, beliau berkata Malaysia tidak berhasrat melaksanakan sekatan terhadap Rusia buat masa ini kerana sekatan unilateral adalah bertentangan dengan prinsip Malaysia dan sebarang sekatan perlu dibuat melalui Pertubuhan Bangsa-Bangsa Bersatu.

“Sebagai ahli Majlis Hak Asasi Manusia (Pertubuhan Bangsa-Bangsa Bersatu) kita mencadangkan pertama, gencatan senjata dan kedua rundingan itu diteruskan, sekiranya perlu, sekatan boleh dilaksanakan tetapi kita belum sampai ke tahap itu tapi hakikatnya sekiranya perlu, (ia) perlu dibuat melalui Pertubuhan Bangsa-Bangsa Bersatu namun kita perlu berhati-hati dalam soal sekatan ini.

“Adakalanya sekatan dikenakan tapi kalau tak bersasar, yang kena nanti rakyat tidak berdosa jadi kita harus hati-hati dalam soal sekatan ini walaupun ia antara senjata ampuh yang boleh digunakan,” katanya.

Beliau berkata demikian bagi menjawab soalan tambahan Wong Chen (PH-Subang) sama ada Malaysia akan melaksanakan sekatan sekiranya orang awam di Ukraine terus menjadi sasaran.- BERNAMA


Sinar buat industri pelancongan – BPP

AYER KEROH 3 Sept – Kira-kira 300 pemilik hotel di negeri ini boleh menarik nafas lega selepas negeri ini diumum beralih ke Fasa 2 Pelan Pemulihan Negara (PPN) mulai esok.

Pengurus Besar Bahagian Promosi Pelancongan (BPP)Jabatan Ketua Menteri Melaka, Saari Basiron berkata, ini kerana pengusaha hotel akan dibenarkan beroperasi dengan mengikut prosedur operasi standard yang ditetapkan oleh Majlis Keselamatan Negara (MKN).

“Saya rasa kebanyakan kita dah letih sangat duduk terkurung dalam rumah, inilah masanya untuk kita lepaskan tekanan dan ambil peluang ini.

“Kita mesti sedar yang kita masih berada dalam suasana PPN, tapi disebabkan kita dalam Fasa 2, jadi ada sedikit kelonggaran,” katanya.

Beliau ditemui selepas Cabutan Bertuah Bulanan Pertama Kempen Vax & Win di Lobi Seri Negeri, hari ini yang disempurnakan Exco Pelancongan, Datuk Muhammad Jailani Khamis.

“Dalam tempoh Fasa 2 ini, kita akan memberi pengikhtirafan seperti (pemasangan) kain rentang di premis hotel dan lencana butang kepada pekerja hotel yang telah lengkap divaksinasi.

“Tindakan ini akan memberi gambaran kepada pelanggan bahawa tahap kesihatan pekerja sesebuah hotel berada pada tahap optimum dan meyakinkan mereka untuk mendapatkan perkhidmatan hotel terbabit,” katanya.

Dalam perkembangan lain Saari berkata, kempen Melakan Visit Melaka 3.0 yang dilancarkan pada Mac lalu terpaksa dihentikan sementara waktu disebabkan arahan Perintah Kawalan Pergerakan (PKP).

“Kita harapkan bila kita beralih ke Fasa 3, sektor-sektor lain dibenarkan beroperasi, kita akan mula menawarkan potongan pakej pelancongan sebanyak 50 peratus kepada orang Melaka,” katanya.


MCMC raih Anugerah NEA 2021, sejajar usaha kerajaan perkasa bangunan lestari

KUALA LUMPUR, 26 Mac – Suruhanjaya Komunikasi dan Multimedia (MCMC) meraih pengiktirafan apabila diumum sebagai penerima Anugerah Tenaga Kebangsaan (NEA) 2021 bagi kategori Bangunan Cekap Tenaga iaitu Bangunan Hijau Besar Terbaik pada Majlis Anugerah NEA di sini, malam tadi.

MCMC dalam kenyataan hari ini memaklumkan anugerah diterima itu menunjukkan perkembangan sangat signifikan dalam membantu pengurangan pelepasan karbon ke udara selaras usaha kerajaan untuk memperkasakan pembangunan lestari di Malaysia.

“Kejayaan itu adalah bukti komitmen MCMC terhadap prinsip-prinsip dan nilai di bawah konsep pengurusan Alam Sekitar, Sosial dan Tadbir Urus atau ESG iaitu menekankan keseimbangan antara kemajuan dan keharmonian dalam setiap inisiatif yang dilaksanakan.

“Usaha pembangunan kelestarian alam sekitar MCMC ini juga sejajar dengan Rancangan Malaysia Ke-12 yang menumpu kepada pendekatan ekonomi hijau dan hasrat kerajaan untuk mencapai aspirasi bagi menjadi sebuah negara yang neutral karbon seawal-awalnya pada 2050,” menurut kenyataan itu.

MCMC turut memaklumkan antara usaha diambil dalam mencapai status bangunan hijau termasuklah tumpuan kepada penjimatan tenaga, kecekapan air serta kualiti persekitaran dalam bangunan dan kelestarian alam sekitar.

Kenyataan itu memaklumkan suruhanjaya berkenaan turut membina MCMC HQ Tower 1 dengan kuasa solar, taman hijau di bumbung bangunan, penuaian hujan dan angin serta kolam ikan Koi dalam mengekalkan persekitaran hijau.

“MCMC akan terus memberi komitmen untuk menerajui dalam pembangunan kelestarian alam sekitar dan pembangunan hijau demi kepentingan generasi akan datang,” menurut kenyataan itu.


Cubaan bunuh diri: KKM tunggu maklum balas AGC

PETALING JAYA, 21 Jun – Kementerian Kesihatan (KKM) masih menunggu maklum balas Jabatan Peguam Negara (AGC) berkenaan cadangan pindaan Akta 309 Kanun Keseksaan membabitkan moratorium (penangguhan) terhadap pendakwaan dan sabitan kesalahan cubaan bunuh diri.

“Saya telah bangkitkan berkenaan moratorium ini dan Jemaah Menteri berpendapat bahawa perkara ini perlu mendapatkan pandangan dulu sama ada pembunuhan diri dapat decriminalised,” katanya kepada pemberita selepas merasmikan sesi dialog sempena Persidangan Pengarah Hospital, di sini, hari ini.

Memorandum itu merupakan usaha nyah jenayah cubaan bunuh diri dan langkah meminda atau memansuhkan Seksyen 309 Kanun Keseksaan yang mensabitkan tingkah laku itu sebagai kesalahan jenayah.

Di bawah Seksyen 309 Kanun Keseksaan, mereka yang didapati cuba membunuh diri boleh boleh dihukum penjara sehingga satu tahun atau didenda atau kedua-duanya sekali.- BERNAMA


Agong berangkat ke Anugerah Sukan Negara

KUALA LUMPUR, 22 Mac – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah malam ini berkenan berangkat ke majlis Anugerah Sukan Negara (ASN) 2019/2020 di sini.

Sebanyak 10 kategori anugerah akan disampaikan malam ini termasuk Olahragawan dan Olahragawati Kebangsaan, Olahragawan Paralimpik Kebangsaan, Pasukan Lelaki dan Wanita Kebangsaan, Jurulatih Lelaki dan Wanita Kebangsaan, Anugerah Tokoh Sukan serta Anugerah Kepimpinan Sukan.

Jawatankuasa Pemilihan ASN menerima 68 pencalonan untuk 11 kategori daripada persatuan sukan kebangsaan, Majlis Olimpik Malaysia (MOM) dan Majlis Paralimpik Malaysia (MPM).

Anugerah tahunan yang diperkenalkan sejak 1966 itu adalah pengiktirafan tertinggi kerajaan bagi menghargai kecemerlangan sepanjang tahun yang dicapai atlet, jurulatih, pegawai dan persatuan sukan kebangsaan, namun kali ini digabungkan bagi 2019 dan 2020 berikutan pandemik COVID-19.- BERNAMA


Sindiket penipuan tawar kerja sambilan sebagai ejen Lazada tumpas

JOHOR BAHRU 23 Jun – Satu sindiket penipuan yang menawarkan peluang bekerja sambilan menjadi ejen Lazada dalam talian, tumpas susulan serbuan di empat kediaman di Kota Tinggi, Isnin lalu.

Ketua Polis Johor Datuk Ayob Khan Mydin Pitchay berkata, dalam serbuan pada 4 petang itu, pihaknya menahan 22 individu terdiri daripada 11 lelaki dan 11 perempuan, berumur lingkungan 15 hingga 28 tahun.

Beliau berkata modus operandi sindiket ini ialah dengan ‘ibu pejabat’ menghantar mesej melalui aplikasi WhatsApp secara rawak kepada mangsa dengan menawarkan peluang pekerjaan sebagai ejen Lazada bagi menjana pendapatan.

Kemudian, beliau menjelaskan mangsa akan diminta menghubungi pusat perkhidmatan untuk maklumat lanjut, yang mereka akan ditawarkan komisen sebanyak lapan hingga 15 peratus bergantung kepada jumlah belian barangan.

“Mangsa seterusnya diarahkan membuat pembayaran bagi pembelian produk yang diiklankan di Lazada yang kononnya barangan tersebut telah sedia ada,” katanya kepada pemberita di sini, hari ini.

Ayob Khan berkata kumpulan itu yang dipercayai menyasarkan warga Singapura, sudah beroperasi sejak sebulan lalu dan sering bertukar-tukar lokasi bagi mengelak dikesan pihak berkuasa, katanya.

Sementara itu, modus operandi yang sama dipercayai digunakan oleh satu sindiket di Kuala Lumpur yang pihaknya masih menyiasat sekiranya terdapat kaitan dengan ahli sindiket yang baru ditahan di Kota Tinggi itu.

Sehubungan itu, beliau menasihati orang ramai agar sentiasa peka dan tidak mudah terpedaya dengan tawaran secara dalam talian yang menawarkan pulangan mudah dalam tempoh singkat.


Jemaah menteri perlu elak pembaziran, fokus inisiatif ringankan beban rakyat – PM

Dalam sidang media pengumuman kabinet beliau hari ini, Anwar berkata anggota kabinet perlu mengutamakan tata kelola yang baik semasa melaksanakan tugas masing-masing.

“Saya tetapkan Jemaah Menteri kerajaan perpaduan utamakan tata kelola dan good governance dan isu yang harus diambil untuk ringkankan beban rakyat.

“Fokus utama tetap adalah pemacuan ekonomi,” katanya ketika mengulas sama ada terdapat KPI (Indeks Prestasi Utama) tertentu diletakkan terhadap Jemaah Menteri Kerajaan Perpaduan.

“Kaedah baharu (akan) diperkenalkan, dengan maksud memusatkan usaha dalam menjalankan kerja dan elakkan segala kecurigaan tentang kemungkinan pembaziran, rasuah dan salah guna kuasa,” katanya

Pengerusi Barisan Nasional (BN) Datuk Seri Dr Ahmad Zahid Hamidi dan Naib Presiden Kanan Parti Pesaka Bumiputera Bersatu (PBB) Datuk Seri Fadillah Yusof yang mewakili Gabungan Parti Sarawak (GPS) masing-masing dilantik sebagai timbalan perdana menteri.

Anwar mengangkat sumpah sebagai Perdana Menteri ke-10 di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 24 Nov lepas. – BERNAMA


Agong, Permaisuri ucap takziah kepada keluarga Serbegeth Singh

Turut menzahirkan ucapan takziah atas pemergian bekas pemain kebangsaan yang lebih dikenali sebagai Shebby Singh ialah Raja Permaisuri Agong Tunku Hajah Azizah Aminah Maimunah Iskandariah.

Menerusi catatan di Facebook Istana Negara, Seri Paduka berdua menzahirkan rasa sedih dengan pemergian itu dan menzahirkan harapan agar seluruh keluarga mendiang sabar serta tabah menghadapi dugaan dan suasana sedih serta pilu ini.

“Seri Paduka Baginda amat menghargai khidmat bakti, jasa serta pengorbanan mendiang kepada negara dan menyifatkan pemergian mendiang sebagai satu kehilangan besar kepada dunia bola sepak negara,” menurut catatan itu.

Mendiang Shebby semasa zaman kegemilangannya pernah bermain di posisi pertahanan dan beraksi buat skuad kebangsaan dari 1982 hingga 1991, serta pernah beraksi dalam Kejohanan Sukan Asia 1982, 1986 dan 1990.

Selain itu, mendiang juga beraksi bersama skuad bola sepak Pahang pada era 90-an serta pernah menyarung jersi Johor, Kuala Lumpur, Negeri Sembilan dan Perak.


SOP Liga Malaysia 2022 kekal – Ahmad Faizal

TANJUNG MALIM, 17 Feb – Prosedur operasi standard (SOP) bagi saingan Liga Malaysia (Liga-M) 2022 yang dijadual bermula bulan depan masih dikekalkan setakat ini, kata Menteri Belia dan Sukan Datuk Seri Ahmad Faizal Azumu.

Beliau berkata tiada cadangan untuk memberi kelonggaran SOP dari semua aspek bagi kancah liga bola sepak tanah air itu susulan peningkatan mendadak kes COVID-19 sejak akhir-akhir ini.

“SOP dalam Liga Malaysia masih terpakai dan saya berharap orang ramai sentiasa mengikut perkara ditetapkan Majlis Keselamatan Negara (MKN) atas nasihat Kementerian Kesihatan (KKM). Ia demi keselamatan semua pihak dan SOP kendiri lebih penting untuk memastikan tiada penyebaran COVID-19.

“Bagaimanapun, saya nasihatkan orang ramai dan mereka terlibat (dalam Liga-M) supaya mendapatkan dos penggalak,” katanya ketika ditemui Bernama dan RTM selepas menutup Program Mengenal Pasti Bakat Murid Tahun 2022 di Kampus Sultan Azlan Shah, Universiti Pendidikan Sultan Idris di sini hari ini.

Semalam, Ketua Pegawai Eksekutif Liga Bola Sepak Malaysia (MFL) Stuart Ramalingam dilapor berkata permintaan untuk memberi kebenaran kepada penyokong makan dan minum adalah satu daripada tiga pertimbangan ditawarkan badan pengelola liga tempatan itu yang ditolak pihak berwajib (kerajaan) untuk musim baharu Liga-M.

Stuart berkata pertimbangan lain yang turut ditolak adalah soal kuarantin pemain jika ada kes dalam pasukan serta penambahan jumlah kemasukan penonton ke venue perlawanan.

Terdahulu, lebih 300 murid yang menyertai program TID melibatkan dua fasa iaitu pada 26 dan 27 Jan lepas serta dua hari bermula semalam, akan dinilai untuk ditawarkan sebagai atlet murid di Sekolah Sukan Negeri Perak bagi kemasukan tingkatan satu tahun ini.

Ahmad Faizal berkata pemilihan murid berbakat akan diputuskan dalam mesyuarat pemilihan melibatkan antaranya sukan bola sepak, sepak takraw, bola jaring dan hoki dengan ujian diadakan bukan hanya berfokus kepada kemahiran dan kecergasan, malah turut memberi tumpuan terhadap kemampuan murid dalam akademik.

“Hasil dapatan daripada program ini diharapkan dapat membantu pihak sekolah khasnya jurulatih merangka latihan dan strategi berkesan dalam mengoptimumkan potensi dan bakat sukan murid,” katanya.- BERNAMA


Kenapa ‘peram’ barang saya?

AYER KEROH 5 Julai – “Barang yang dibeli sudah pun dipos dan tiba di Melaka 1 Julai lalu, tapi sampai sekarang ia tak sampai ke rumah.

“Lebih pelik, bila saya lihat status barang menggunakan nombor pengesanan di laman sesawang, barang didakwa gagal diserah seolah-olah saya tiada di rumah sedangkan dalam tempoh itu saya tidak keluar kerana perlu Bekerja Di Rumah (BDR).”

Menurutnya, sekalipun berhadapan dengan masalah tidak cukup kakitangan, syarikat penghantaran itu tidak sewajarnya memberi alasan tidak munasabah untuk meletakkan kesalahan kepada pelanggan.

“Saya juga ada menghubungi penjual yang memaklumkan barangan pelanggan lain yang dipos pada hari sama barang saya dipos menggunakan khidmat syarikat kurier lain telah pun diterima pelanggan di Pahang dan Kedah.

“Saya betul-betul kesal dengan situasi ini dan pelik mengapa perlu ‘peram’ barang saya begitu lama. Malah beberapa talian khidmat pelanggan mereka di Melaka juga gagal berjawab ketika dihubungi,” katanya kepada Melaka Hari Ini (MHI).

Rata-rata mereka berdepan perkara itu mengecam dan mempertikai perkhidmatan sering lewat serta pelbagai masalah lain berlarutan sejak berbulan lalu seolah tiada jalan penyelesaian.

Bagi Zaihani Daut, 45, akibat terlalu kerap berdepan situasi terbabit dia kini terpaksa menukar kepada syarikat perkhidmatan penghantaran lain biarpun caj yang dikenakan sedikit tinggi.

Jelasnya, dia terpaksa menunggu sehingga sembilan hari menantikan proses penghantaran itu sedangkan apabila dijejaki ia sudah lama tiba di negeri ini.

“Perkara ini memang selalu berlaku, biasanya bila dah masuk Melaka ia akan ‘sangkut’ beberapa hari di pusat agihan sebelum tiba ke rumah macam mereka nak ‘peram’ dulu baru hantar,” luahnya.


Katil berdiri rawatan fisioterapi raih anugerah perdana inovasi KKM 2020

PUTRAJAYA 26 Mac. – Hasil inovasi Hospital Tengku Anis, Kelantan melalui ‘Standing Bed for Physiotherapy Exercise’ bagi memudah cara pemulihan perubatan fisioterapi bagi kanak-kanak istimewa merangkul Anugerah Perdana Inovasi Kementerian Kesihatan (KKM) 2020.

Katil inovasi itu direka untuk menyokong pesakit kanak-kanak penghidap palsi serebral, spina bifida dan sindrom down yang memerlukan rawatan fisioterapi bagi melatih mereka untuk berdiri.

Pegawai Pemulihan Perubatan Fisioterapi Hospital Tengku Anis Norfatanah Abdullah Sani berkata, inisiatif menghasilkan inovasi itu bermula pada 2015 setelah melihat pelbagai kekangan dan ketidakselesaan kepada pesakit yang menerima rawatan fisioterapi menggunakan bola gim sebelum ini.

“Setelah berbincang dengan empat anggota lain dalam pasukan kami, standing bed (katil berdiri) ini terhasil dan ia lebih mudah, rawatan dapat dilakukan dengan sistematik dan selamat. Masa rawatan dan tenaga juga dapat dijimatkan,” katanya kepada pemberita selepas majlis penganugerahan inovasi itu yang diadakan sempena sambutan Hari Inovasi KKM bertemakan ‘Budaya Inovasi Pemangkin Kecemerlangan’, di sini hari ini.

Menurut Norfatanah, setakat ini, 20 pembeli telah menggunakan kemudahan katil itu yang dijual pada harga kira-kira RM5,000 seunit dan pihaknya turut menerima maklum balas positif daripada pengguna.

Pada majlis itu, Menteri Kesihatan Datuk Seri Dr Adham Baba turut menyampaikan anugerah kepada pemenang Anugerah Inovasi 2020 kategori produk, perkhidmatan, proses dan teknologi dan Anugerah Khas Inovasi 2020.

Antara penerima anugerah ialah aplikasi MySejahtera yang dibangunkan pasukan Bahagian Kawalan Penyakit KKM dan Specimen Management Information System (SMIS) yang dibangunkan oleh Institut Penyelidikan Perubatan.

Turut dilancarkan produk komersial ‘Hospital Smart Bed’, hasil inovasi Shamsul Kamal Mohamad Khair dari Hospital Selama, Perak bertujuan mewujudkan norma baharu budaya prosedur kerja pengimejan diagnostik kes trauma dan kronik dengan mengutamakan 3K iaitu keselamatan, keselesaan dan kesejahteraan pesakit.

Terdahulu, Dr Adham ketika berucap pada majlis itu berkata KKM juga bekerjasama dengan beberapa agensi penyelidikan dan khidmat teknikal bagi menghasilkan inovasi peralatan terbaharu menerusi ‘Kolaborasi Strategik Inovasi Kejuruteraan Kesihatan’.

Menerusi kolaborasi itu, tiga inovasi telah dihasilkan iaitu prototaip peranti perubatan ventilator menggunakan teknologi 3D, prototaip ‘Splitter Kit’ ventilator dan Unit Rawatan Rapi Hibrid di lapangan (FHyICU), katanya.

Dr Adham berkata sebagai pengiktirafan dalam bidang inovasi, Malaysia kini berada di tangga ke-33 dalam Indeks Inovasi Global (GII) 2020 berbanding tangga ke-35 pada 2019 daripada 133 negara.

Di peringkat Asia Pasifik pula, Malaysia berada pada kedudukan kelapan dalam indeks yang dikeluarkan INSEAD, Pertubuhan Hartanah Intelek Dunia (WIPO) yang juga agensi khusus Pertubuhan Bangsa-bangsa Bersatu (PBB) dan Cornell University.

Katanya beliau dan Ketua Pengarah Kesihatan Tan Sri Dr Noor Hisham Abdullah telah dicalonkan sebagai ‘Executive Board’ untuk mewakili Western Pacific Region Office dalam Persidangan Pertubuhan Kesihatan Sedunia (WHO) 2021.

“Ini juga satu pengiktirafan dunia kepada KKM di atas sumbangan dan kejayaan kita dalam pelbagai bidang seperti pengurusan pandemik COVID-19, Inovasi Kesihatan Digital, kesihatan mental dan pengurusan penyakit tidak berjangkit (NCD),” katanya.


PICK: Jumlah pemberian vaksin COVID-19 cecah 23 juta dos

Menteri Kesihatan Datuk Seri Dr Adham Baba menerusi perkongsian infografik di Twitternya memaklumkan daripada jumlah itu, seramai 15,162,424 orang menerima suntikan dos pertama manakala 7,998,831 orang menerima dos kedua.

“Mengikut peratusan, 46.4 peratus daripada populasi negara telah mendapat dos pertama, manakala 24.5 peratus sudah melengkapkan suntikan vaksin COVID-19 mereka,” katanya.

Sementara itu, vaksinasi harian mencatatkan sebanyak 514,674 dos diberikan semalam dengan 220,839 adalah pemberian dos pertama manakala 293,835 lagi adalah dos kedua.


Pasca-Covid perlu kebijaksanaan kepimpinan rencanakan pemulihan untuk rakyat – Sultan Nazrin

KUALA KANGSAR 14 Nov – Pasca-COVID-19 memerlukan kebijaksanaan kepimpinan dan pengurusan yang dinamik lagi bertenaga dalam merencanakan pendekatan pemulihan yang dapat memberi impak bermakna kepada rakyat, terutama usaha membasmi kemiskinan, titah Sultan Perak Sultan Nazrin Shah.

Baginda bertitah kebijaksanaan barisan pemimpin terdahulu, memformulasikan program pembasmian kemiskinan pada era pascamerdeka dan pada era Dasar Ekonomi Baru (DEB) mula diperkenalkan, hendaklah dijadikan rujukan, panduan dan pedoman.

“Pendidikan merupakan program paling berjaya DEB memenuhi matlamat pembasmian kemiskinan dan penyusunan semula masyarakat. Majoriti yang berjaya keluar daripada kepompong kemiskinan dan peningkatan kumpulan menengah terutama dalam kalangan masyarakat Melayu dicapai melalui program pendidikan.

“Susulan pandemik yang berlaku, platform pendidikan, iaitu sekolah, universiti dan pusat-pusat pengajian merupakan institusi yang terjejas secara langsung. Para pelajar di sekolah serta di pelbagai institusi latihan dan pengajian, merupakan casualty atau mangsa yang menghadapi kerugian besar ketika ditetapkan Perintah Kawalan Pergerakan,” titah baginda.

Sultan Nazrin bertitah demikian pada Istiadat Menghadap Sembah Taat Setia dan Penganugerahan Darjah Kebesaran negeri Perak sempena Hari Keputeraan ke-65 baginda di Istana Iskandariah di sini, hari ini. Turut berangkat Raja Permaisuri Perak Tuanku Zara Salim.

Pada istiadat hari ini, Sultan Nazrin berkenan menganugerahkan Darjah Kebesaran Negeri Perak kepada 38 daripada 339 penerima, manakala istiadat sesi kedua bagi penerima Darjah Kebesaran dan Pingat yang lain akan dianjurkan mengikut tarikh yang akan diperkenankan oleh Sultan Nazrin dan tertakluk kepada situasi semasa pandemik COVID-19.

Menteri Besar Perak Datuk Saarani Mohamad mengetuai senarai 339 penerima Darjah Kebesaran dan Pingat-Pingat Negeri Perak tersebut, beliau dikurniakan Darjah Dato’ Seri Paduka Mahkota Perak (SPMP) yang membawa gelaran ‘Datuk Seri’.

Untuk rekod, 339 penerima itu merangkumi 147 penerima bagi 2020 dan 192 penerima bagi tahun ini dan ia dijalankan serentak berikutan pandemik COVID-19 pada tahun lepas.

Dalam titahnya, Sultan Nazrin melahirkan kebimbangan kepada aspek pendidikan negara yang masih tidak memiliki prasarana yang cukup untuk membolehkan kaedah pendidikan baharu dapat dinikmati oleh rakyat secara saksama.

“Masyarakat di luar bandar menghadapi kesukaran mengikuti kaedah Pengajaran dan Pembelajaran di Rumah (PDPR) kerana jalur lebar yang lemah dan tidak stabil.

“Sementara masyarakat dalam kategori berpendapatan rendah dan miskin menghadapi kesulitan kewangan untuk membekalkan anak-anak dengan peralatan peranti yang berkualiti,” titah baginda.

Sehubungan itu, Sultan Nazrin bertitah bahawa negara wajib mengambil pengajaran dan merekayasa dasar dan program berkaitan kesihatan, bekalan makanan, pendidikan, kebajikan serta guna tenaga manusia, terutama kebergantungan yang keterlaluan kepada pekerja asing.

Sultan Nazrin turut berpesan agar negara hendaklah bersedia dan berani melakukan pengauditan untuk menilai kekuatan dan kelemahan aset perkakasan, aset perisian dan aset sumber manusia dari segi kuantiti juga kualiti kepakaran, pengalaman dan kemahiran yang dimiliki.

“Bencana yang melanda hendaklah dijadikan pembuka mata untuk mencetuskan pemikiran baharu, memformulasikan kaedah baharu, menerokai pendekatan baharu, meletakkan keutamaan baharu dan memperkenalkan budaya baharu mengurus tadbir negara,” demikian pesanan Sultan Nazrin.- BERNAMA


Capaian terhadap pornografi kanak-kanak meningkat dalam tempoh PKP

KUALA LUMPUR 20 Mei. – Perlakuan jenayah melibatkan kesalahan seksual terhadap kanak-kanak, antaranya capaian terhadap pornografi membabitkan golongan itu, dilaporkan meningkat dalam tempoh pelaksanaan Perintah Kawalan Pergerakan (PKP).

Pengarah Jabatan Siasatan Jenayah Bukit Aman Datuk Huzir Mohamed, yang akan bersara hari ini, berkata sejumlah 45 kes dilaporkan semasa PKP (18 Mac 2020 hingga 29 April 2021) menyaksikan peningkatan sebanyak 27 kes berbanding 18 sebelum pelaksanaan PKP (18 Februari 2019 hingga 17 Mac 2020).

Beliau berkata ia juga membabitkan amang seksual bukan fizikal iaitu menggunakan perkataan atau menunjukkan perlakuan seksual lucah sama ada dalam bentuk audio dan visual kepada kanak-kanak, yang menyaksikan peningkatan sebanyak 24 kes berbanding 53 sebelum PKP.

“Penggunaan media sosial yang meluas dipercayai menjadi faktor penyumbang kepada kes-kes ini memandangkan mereka sering meluangkan masa bermain gajet atau teknologi lain kerana tidak mempunyai pekerjaan akibat diberhentikan selain dikenakan tindakan PKP di kawasan masing-masing,” katanya ketika dihubungi Bernama.

Berdasarkan trend itu, Huzir tidak menolak kemungkinan jenayah terhadap wanita, kanak-kanak dan jenayah seksual di negara ini boleh meningkat jika tidak dikawal sebaiknya semasa pandemik wabak COVID-19 ini.

Bagaimanapun, beliau berkata ketika ini trend jenayah itu bagi tempoh sebelum pelaksanaan PKP iaitu 18 Februari 2019 hingga 17 Mac 2020 dan semasa PKP iaitu 18 Mac 2020 hingga 29 April 2021 menunjukkan penurunan sebanyak lima peratus atau 693 kes.

Katanya sejumlah 12,330 kes jenayah terhadap wanita, kanak-kanak dan jenayah seksual dilaporkan dalam tempoh pelaksanaan PKP berbanding 13,023 kes sebelum pelaksanaan PKP.

Selain itu, Huzir berkata statistik kes keganasan rumah tangga menunjukkan peningkatan sebanyak sembilan peratus atau 606 kes berbanding sebelum PKP iaitu 6,003 kes.

“Punca utama yang menyumbang kepada peningkatan kes keganasan rumah tangga ialah pergaduhan (suami isteri) akibat masalah kewangan, masalah penyalahgunaan dadah dan tekanan perasaan (dipercayai kerana hilang sumber pendapatan),” katanya.


Kes daftar lewat kelahiran, Mykad hilang meningkat di Melaka

AYER KEROH 8 Jun – Jabatan Pendaftaran Negara (JPN) Melaka merekodkan 50 kes daftar lewat kelahiran (DLK) sepanjang lima bulan lalu, meningkat berbanding tempoh sama tahun lalu.

“Mereka meminta bayaran yang tidak munasabah jumlahnya, sedangkan daftar lewat kelahiran hanya dikenakan
bayaran sebanyak RM50,” katanya kepada Melaka Hari Ini (MHI).

Selain pertambahan kes DLK, pihaknya menerima 4,004 permohonan gantian Mykad hilang bagi lima bulan pertama tahun ini, meningkat berbanding berbanding 3,346 permohonan tahun lalu.

“Punca lazim kehilangan Mykad ini adalah disebabkan kecuaian iaitu sebanyak 94 peratus, selain masing-masing tiga peratus iaitu akibat jenayah dan bencana,” ujarnya.

Bayaran gantian Mykad untuk kali pertama dikenakan sebanyak RM100, RM300 hilang kali kedua manakala RM1,000 untuk kali ketiga serta seterusnya termasuk caj RM10 untuk bayaran permohonan.

“Antara kes tersebut ialah seperti  menggunakan kad pengenalan palsu, menggunakan kad pengenalan orang lain dan mengemukakan maklumat palsu milik individu lain semasa membuat permohonan dokumen pengenalan diri.

Ujar beliau, setakat ini, sebanyak 53 program MEKAR telah digerakkan manakala tujuh lagi program bertemu pelanggan bakal dilaksanakan pada masa akan datang.


Polis kemuka permohonan siasat dakwaan dua rakyat Malaysia ditahan Taliban

KUALA LUMPUR 29 Ogos – Polis Diraja Malaysia (PDRM) sudah mengemukakan permohonan kepada agensi keselamatan luar negara bagi menyiasat dakwaan berhubung dua rakyat negara ini yang ditahan pihak berkuasa Taliban di Afghanistan.

Ketua Polis Negara Datuk Seri Acryl Sani Abdullah Sani berkata, pihaknya mengambil maklum laporan berita dua rakyat negara ini ditahan kerana penglibatan mereka sebagai pejuang Daesh.

“Bagaimana pun, siasatan sedang dijalankan berhubung kemungkinan berita yang dilapor tersebut melibatkan pejuang Daesh warganegara Malaysia yang telah sedia ada berada di luar negara,” katanya dalam satu kenyataan malam tadi.

Media antarabangsa semalam melaporkan dua rakyat Malaysia antara enam individu yang ditahan pihak berkuasa Taliban kerana terbabit dalam pertemburan bersenjata di Kabul, Afghanistan pada Khamis lalu.


Berita gembira untuk penjawat awam 30 Ogos ini – PM

PUTRAJAYA, 21 Ogos – Perdana Menteri Datuk Seri Ismail Sabri Yaakob hari ini memberi bayangan akan mengumumkan berita gembira untuk penjawat awam pada 30 Ogos ini.

Beliau berkata kerajaan Keluarga Malaysia yang diterajuinya sentiasa menghargai pengorbanan penjawat awam, termasuk pasukan keselamatan, di bawah kepimpinan Ketua Setiausaha Negara Tan Sri Mohd Zuki Ali.

Beliau berkata di saat negara sedang mengalami kesusahan seperti banjir besar yang tidak dijangka, pasukan keselamatan seperti Polis Diraja Malaysia, Angkatan Tentera Malaysia, Jabatan Bomba dan Penyelamat, Jabatan Kebajikan Masyarakat, Jabatan Kesihatan, Unit Penyelarasan Pelaksanaan, Agensi Pengurusan Bencana Negara dan pelbagai agensi kerajaan lain bertugas tanpa lengah dan penuh dedikasi.

“Insya-Allah, kita akan mengumumkan sesuatu yang menceriakan bagi mengubat duka lara para penjawat awam pada Majlis Amanat Perdana Perkhidmatan Awam yang dijadualkan pada 30 Ogos nanti.

“Tunggulah saya pun tengah fikir mengenainya,” katanya ketika berucap merasmikan Simposium Keluarga Malaysia: Pencapaian dan Harapan di Pusat Konvensyen Antarabangsa Putrajaya (PICC), di sini hari ini.

Ketika negara berdepan pandemik COVID-19, Ismail Sabri berkata ada banyak cerita kesedihan petugas kesihatan yang berkorban jiwa raga dan nyawa dalam menangani virus itu.

Menurutnya hasil kerja keras semua pihak dan kejayaan Program Imunisasi COVID-19 Kebangsaan (PICK) khususnya, membolehkan Malaysia menjadi antara negara yang mencatat kadar vaksinasi terpantas, seterusnya memasuki Fasa Peralihan ke Endemik pada 1 April lepas.

“Sesebuah kerajaan hanya akan menjadi kuat dan berkesan jika ia mendapat dukungan daripada semua pihak. Alhamdulillah, kerajaan Keluarga Malaysia tidak pernah bersengketa atau memandang ringan pengorbanan penjawat awam.

“Begitu juga dengan para aktivis masyarakat yang cekal berkhidmat kepada negara, khususnya melalui pertubuhan-pertubuhan bukan kerajaan, Kerajaan Keluarga Malaysia sentiasa mengingati sumbangan mereka,” katanya.


Perkeso gantung RM423 juta bayaran PenjanaKerjaya

KUALA LUMPUR, 15 Julai – Pertubuhan Keselamatan Sosial (Perkeso) telah menggantung bayaran Program Insentif Pengambilan Pekerja (PenjanaKerjaya) sebanyak RM423 juta susulan terdapat penyelewengan dan tuntutan palsu membabitkan pihak majikan dan penyedia latihan.

Ketua Eksekutif Perkeso Datuk Seri Dr Mohammed Azman Aziz Mohammed berkata tindakan penggantungan bayaran dibuat berdasarkan analisis data dan pemantauan berterusan oleh Bahagian AntiFraud, Etika & Integriti (AEFI) agensi itu.

Katanya siasatan berhubung kes tuntutan palsu PenjanaKerjaya itu dibuat melalui Ops Hire, yang dilaksanakan secara bersepadu bersama Suruhanjaya Pencegahan Rasuah Malaysia (SPRM) bermula Rabu lepas, setelah pemantauan dan risikan sejak Mei mendapati ada majikan mengemukakan tuntutan palsu dan menyeleweng dana PenjanaKerjaya.

“Perkeso mengingatkan para majikan supaya jujur dan dan berintegriti dalam mengemukakan permohonan untuk apa-apa program bantuan kerajaan termasuk PenjanaKerjaya yang dilaksanakan oleh agensi ini,” katanya dalam kenyataan hari ini.

Mohammed Azman berkata majikan yang telah menyalahguna dana program berkenaan atau telah mengemukakan permohanan tanpa mengikut syarat yang ditetapkan, diminta membuat bayaran balik secara sukarela atau berhubung dengan pihaknya sebelum sebarang tindakan diambil.

“Perkeso memandang serius isu penyelewengan ini kerana bantuan kewangan kerajaan bertujuan untuk meringankan beban pihak yang layak serta benar-benar memerlukan, mengikut syarat dan kaedah yang ditetapkan,” katanya.

Beliau turut memaklumkan Perkeso telah membuat bayaran sebanyak RM1.72 bilion kepada 45,379 majikan bagi menempatkan 327,789 pencari kerja ke dalam pekerjaan melalui PenjanaKerjaya sehingga kini.


TDM kaji penambahbaikan skim perkhidmatan Askar Wataniah

“Antara cadangan yang boleh ditambah baik ialah emolumen gaji… bagaimanapun kita sedia maklum tentang keadaan semasa ekonomi negara sekarang tetapi pasukan simpanan akan teruskan usaha ini supaya dapat direalisasikan,” katanya dalam sidang media selepas menyempurnakan Sambutan Ulang Tahun Askar Wataniah Ke-65 di Rejimen 505 Askar Wataniah, Kem Force 136 di sini hari ini.

Pada majlis itu, Hamdan berkata seramai 37 pegawai dan 471 anggota lain-lain pangkat daripada skim penugasan sepenuh masa (kerahan) telah diberi peluang oleh Tentera Darat (TDM) untuk diserapkan ke angkatan tetap.

“Penyerapan ini tertakluk kepada kekosongan perjawatan askar tetap dan dibuat berterusan sehingga ia mencapai tahap maksima.. jadi askar wataniah dapat dlihat sebagai satu laluan untuk menyertai tentera darat,” katanya.

Selain itu, Hamdan berharap penglibatan pelbagai kaum dalam askar wataniah dapat ditingkatkan supaya tidak didominasi oleh satu pihak sahaja kerana keselamatan negara merupakan tanggungjawab semua rakyat.

Katanya kesempurnaan pertahanan negara memerlukan gandingan mantap daripada semua golongan tanpa mengira keturunan, agama serta fahaman politik dan bukan tanggungjawab anggota tentera tetap sahaja.

“Kita juga berharap majikan dapat menggalakkan pekerja mereka untuk menyertai askar wataniah kerana kita melatih untuk menjadi lebih baik seperti dalam hal disiplin, ketepatan masa dan membina jati diri yang boleh diadaptasi di tempat kerja,” katanya.


Minat kaji ‘dadah’ bantu graduan Geomatika raih kejayaan

KUALA LUMPUR 15 Jun – Minat yang mendalam untuk mengkaji komposisi ubat termasuk dadah menjadi pendorong buat seorang graduan di Universiti Geomatika Malaysia (UGM) meraih kecemerlangan.

Low Li Yun, 25 tahun menjadi antara 800 graduan yang diraikan pada Majlis Konvokesyen UGM kali ke-15 di Pusat Konvensyen Kuala Lumpur (KLCC), hari ini.

Li Yun yang juga pemegang Ijazah Sarjana Muda Sains dan Farmakologi mengakui, bukan mudah untuk dia mendalami bidang tersebut ketika sesi pembelajaran diadakan secara atas talian akibat COVID-19.

“Bagi saya kita perlu minat apa yang kita belajar supaya kita lakukannya dengan bersungguh-sungguh kerana bidang Farmakologi ini melibatkan teori dan hafalan tetapi sebabkan saya minat, ia jadi mudah untuk saya.

“Kalau ikutkan selama dua tahun setengah belajar di sini selepas diploma dahulu, memang banyak cabaran yang saya hadapi terutama waktu COVID-19 di mana belajar secara ‘online’ sedangkan bidang ini memerlukan praktikal di makmal.

“Bidang ini menarik sebenarnya sebab kita mengkaji pasal dadah, cara penggunaan dan apa kesannya kepada tubuh badan manusia,” katanya kepada Melaka Hari Ini.

Mengulas lanjut, Li Yun yang juga berdarah kacukan Cina dan India berkata, pilihan untuk melanjutkan pengajian di Geomatika adalah keputusan yang tepat.

“Saya belajar daripada zaman diploma dahulu memang Geomatika ini sentiasa memberi saya kejutan dan itu membantu saya sebagai pelajar di sini untuk lebih berjaya.

“Di sini kita boleh nampak universiti ini semakin berkembang setiap hari malah melahirkan banyak produk yang berkualiti seiring graduan Institusi Pengajian Tinggi Awam (IPTA). Saya pun tak malu untuk mengaku dan berbangga menjadi produk UGM.


Satu kerugian Melaka United sekadar seri – Mohd Asri

MELAKA, 21 Julai – Pemangku Ketua Jurulatih Melaka United Mohd Asri Ninggal mengakui satu kerugian kepada pasukannya yang sekadar meraih satu mata selepas seri 2-2 bertemu Petaling Jaya (PJ) City FC pada aksi Liga Super di Stadium Hang Jebat, Krubong di sini malam tadi.

Beliau berkata pada perlawanan di laman sendiri itu mereka sepatutnya memanfaatkan peluang yang ada untuk meraih mata penuh namun akibat kesilapan mudah membiarkan pasukan pelawat menjaringkan gol dan berkongsi mata.

“Dalam bola sepak jika kita beri peluang kepada pasukan lawan mendapatkan gol, mereka akan lebih bersemangat tetapi syukurlah kami dapat mengikat kembali kedudukan untuk satu mata dan ia lebih baik daripada tiada apa-apa.

“Kami juga kekurangan dari segi kreativiti di kawasan tengah yang mungkin disebabkan faktor pemain-pemain yang cedera, namun sebenarnya tidak boleh dijadikan alasan kerana kami patut menang tetapi menolak tuah dan perlu salahkan diri sendiri,” katanya kepada pemberita selepas perlawanan.

Terdahulu pada perlawanan itu, tuan rumah terlebih dahulu membuka jaringan pada minit ke-36 menerusi pemain import Emmanuel Oti namun tujuh minit kemudian PJ City berjaya menyamakan kedudukan menerusi penyerangnya Darren Lok.

Pada babak kedua, pasukan kendalian P. Maniam lebih bersemangat dan terus memberi tekanan kepada tuan rumah hingga berjaya mendahului perlawanan menerusi K. Gurusamy pada minit ke-64 sebelum Melaka United mengikat kedudukan menerusi Sony Norde pada minit ke-76 dan keputusan 2-2 kekal hingga tamat permainan.

Mohd Asri berkata dalam tempoh masa singkat, beliau akan memastikan tahap kecergasan anak-anak buahnya kembali pulih dan bersedia serta memperbaiki tahap permainan sebelum berdepan tugas berat menentang Johor Darul Ta’zim (JDT) Sabtu ini pada aksi suku akhir Piala FA 2022.

Keputusan itu menyaksikan Melaka United kekal di tangga kelapan carta Liga Super dengan 13 mata dan diekori PJ City di kedudukan ketujuh yang mengumpul 11 mata.


Tourism Malaysia menang ‘World’s Leading Country Tourism Board Category’

KUALA LUMPUR, 7 Dis – Tourism Malaysia melalui pejabat luar negaranya di Istanbul, Turki memenangi ‘World’s Leading Country Tourism Board Category’ pada Uzakrota Global Travel Awards 2021 yang berlangsung di Muzium Madame Tussauds baru-baru ini.

Tourism Malaysia dalam kenyataan hari ini memaklumkan anugerah itu merupakan satu penghormatan kepadanya atas peranan aktif dalam promosi melalui media sosial dan libat urus dengan pemain industri dan rakan kongsi pelancongan berikutan penyertaan Tourism Malaysia Istanbul dalam Malaysia Meet 2021 dan Uzakrota Online Global Summit 2021.

Menurut kenyataan itu, Tourism Malaysia mendahului dengan 851 undian, di hadapan Lembaga Pelancongan Saudi dengan 684 undian dan 517 undian untuk Lembaga Pelancongan Republik Dominic.

Pada acara itu, sebanyak 53 anugerah disampaikan di bawah pelbagai kategori, meraih lebih 194,743 undian secara global, sebagai satu bentuk penghargaan kepada pemain industri pelancongan antaranya agensi pelancongan, syarikat penerbangan, hotel dan pelabur hospitaliti.

“Tourism Malaysia menyasarkan untuk memulihkan keyakinan dalam kalangan pemain industri untuk terus mempromosi dan menjual tarikan dan produk pelancongan Malaysia ke pasaran antarabangsa khususnya Turki, Balkan dan sekitar Eropah,” menurut kenyataan itu.- BERNAMA


Harga pelitup muka turun lagi

PUTRAJAYA 27 Okt. – Harga siling runcit baharu bagi pelitup muka jenis tiga lapisan diturunkan kepada 70 sen daripada RM1 sekeping, berkuat kuasa Ahad ini.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata harga maksimum pelitup muka jenis tiga lapis di peringkat borong pula diturunkan kepada 65 sen sekeping daripada 95 sen.

Mengambil kira keperluan untuk rakyat terus mengamalkan norma baharu terutama penggunaan pelitup muka yang berterusan, Kementerian Perdagangan Dalam Negeri dan Hal Ehwal Pengguna (KPDNHEP)  telah membuat kajian semula harga pelitup muka melibatkan pengeluar tempatan dan pengimport, katanya.

Nanta berkata harga siling runcit bagi pelitup muka satu lapisan pula ditetapkan tujuh sen sekeping, pelitup muka dua lapisan 20 sen sekeping manakala pelitup muka N95 pada RM6 sekeping.

Sementara itu, beliau berkata KPDNHEP telah menjalankan sebanyak 67,217 pemeriksaan dan pemantauan harga serta bekalan bagi pelitup muka di seluruh negara sejak 29 Jan sehingga Ahad lepas.

Peniaga yang gagal mematuhi perintah di bawah Akta Kawalan Harga dan Antipencatutan 2011 boleh dikenakan penalti seperti bagi kesalahan menjual barangan harga terkawal melebihi harga maksimum.

Pesalah individu boleh didenda oleh mahkamah sehingga RM100,000 atau penjara tidak lebih tiga tahun atau kedua-duanya sekali atau dikompaun sehingga RM50,000, manakala pesalah syarikat pula boleh didenda sehingga RM500,000 atau dikompaun sehingga RM250,000.

Bagi kesalahan gagal meletakkan tanda harga bagi barangan harga terkawal pula, pesalah individu boleh didenda sehingga RM50,000 atau dikompaun sehingga RM25,000, manakala pesalah syarikat boleh didenda sehingga RM100,000 atau dikompaun sehingga RM50,000, katanya.


Berbuka tepi Sungai Melaka serendah RM29.90

BANDARAYA MELAKA 2 Apr – Dengan harga serendah RM29.90 orang ramai berpeluang berbuka puasa di tepi Sungai Melaka pada Ramadan ini.

Pakej harga terendah ditawarkan Dutch Harbour Cafe yang pertama kali diadakan tahun ini sejak penubuhannya dengan pilihan lebih 20 juadah berbuka selera buat pelanggan.

Beliau berkata, bagi kanak-kanak pula pakej ditawarkan pada harga MR18.90, sementara itu ruang makan di restoran pula mampu menerima 150 orang pelanggan.

“Malah diskaun sebanyak 10 peratus juga akan diberikan kepada pelanggan yang membuat tempahan sebelum 3 April ini bagi kemasukan bermula dari 5 hingga 10 April depan,” katanya kepada Melaka Hari Ini.


Zainal impi Harimau Malaya beraksi di pentas Piala Dunia

LEGENDA bola sepak negara yang juga bekas pemain kebangsaan, Zainal Abidin Hassan menyimpan angan-angan mahu melihat Harimau Malaya beraksi di pentas Piala Dunia suatu hari nanti.

Beliau yang baru sahaja tersenarai sebagai seorang daripada Ahli Kelab Abad Persekutuan Bolasepak Antarabangsa (FIFA) berkata, impian itu tidak mustahil untuk direalisasikan memandangkan skuad bola sepak negara pernah menjadi pasukan gergasi Asia suatu ketika dahulu.

“Jadi, saya berharap lebih ramai pemain dapat berbakti untuk negara dengan sepenuh hati untuk membolehkan kita mencapai ke satu tahap yang lebih tinggi,” katanya kepada Melaka Hari Ini.

Mengulas pencapaiannya tersenarai dalam Kelab Abad FIFA dan berdiri setanding jaguh bola sepak dunia yang lain, Zainal menganggap ia satu pengiktirafan dan anugerah terbesar pernah diterimanya.

“Bukan mudah untuk mencapai ke tahap ini. Semuanya datang dari pengorbanan dan jiwa raga kami ketika membawa negara dalam pelbagai kejohanan bola sepak.

Sebelum ini, dalam kemaskini terbaharu FIFA, Zainal bersama-sama Datuk Soh Chin Ann, Datuk Santokh Singh dan mendiang Datuk M Chandran disenaraikan sebagai ahli terbaharu Kelab Abad yang dikhaskan untuk pemain yang mencatat 100 penampilan antarabangsa ke atas.

Dalam kemaskini itu, Zainal yang kini Ketua Jurulatih Kelab Bolasepak Melaka United (MUFC) diiktiraf telah membuat penampilan sebanyak 116 kali bersama negara di peringkat antarabangsa.

Sepanjang 19 tahun bergelar pemain beliau pernah memenangi Piala Malaysia sebanyak empat kali iaitu pada tahun 1981, 1982, 1986 dan 1997, tiga kali juara liga utama pada 1980, 1989 dan 1990 serta dua Piala FA pada 1991 dan 1997 dengan kesemuanya bersama Selangor.

Di peringkat antarabangsa pula, sepanjang 17 tahun mewakili Malaysia beliau telah beraksi di pelbagai peringkat dan kejohanan seperti Kelayakan Piala Dunia, Kelayakan Piala Asia, Sukan SEA, Pesta Bola Merdeka selain aksi-aksi persahabatan serta banyak lagi.


Perkasa aktiviti untuk warga emas Alor Gajah

TABOH NANING 6 September – Penganjuran pelbagai aktiviti dijalankan di Pusat Aktiviti Warga Emas (PAWE) di Alor Gajah akan terus diperkasa demi menggalakkan golongan berkenaan memperkasa pendapatan.

Ahli Dewan Undangan Negeri (Adun) Taboh Naning, Zulkiflee Mohd Zin berkata, pelbagai aktiviti direncana akan diadakan di PAWE yang terletak di Kompleks Japerunnya bagi memastikan kegiatan membabitkan golongan warga emas akan terus diperkasa.

Beliau berkata, pelbagai aktiviti termasuk kelas kraftangan dan pelbagai lagi akan didedahkan kepada warga emas akan membawa manfaat mereka meluangkan masa lapang dalam menjana pendapatan sampingan.

“Setiap sebulan sekali kita akan menganjurkan pelbagai kelas buat mereka bagi memastikan mereka mampu dihimpunkan di bawah satu bumbung dan didedahkan dengan pelbagai aktiviti yang mampu menjana pendapatan mereka.

“Ia juga sekali gus memberi peluang kepada kita untuk melahirkan fungsi warga emas dalam masyarakat dengan bertukar pendapat dan pandangan dari golongan berpengalaman seperti mereka.

“Selain aktiviti kelas diadakan kita juga melaksanakan program ceramah seminggu sekali kepada mereka dengan bimbingan dari pelbagai pakar dan penceramah agama untuk memberi dorongan kepada mereka,” katanya kepada Melaka Hari Ini.

Tambah beliau, pihaknya kekal mempertahankan fungsi PAWE dalam Parlimen Alor Gajah berikutan ia memberi manfaat kepada golongan itu malah menyeru kepada semua warga emas yang berkesempatan untuk menghadirkan diri ke pusat itu untuk mengikuti program yang disediakan.


Polis belum terima laporan isu babi hilang

Ketua Polis Negeri Sembilan DCP Datuk Ruslan Khalid berkata pihaknya akan meneruskan siasatan lanjut sekiranya menerima laporan polis mengenai kejadian terbabit.

“Setakat ini belum ada lagi terima laporan polis dan kita akan semak berhubung perkara itu,” katanya kepada pemberita pada sidang media Majlis Pelancaran Op Selamat 18/2022 Sempena Aidilfitri Peringkat Negeri Sembilan di sini hari ini.

Pada Isnin lepas media melaporkan kerajaan Negeri Sembilan akan mengambil tindakan undang-undang susulan isu 2,000 ekor babi di 19 ladang tidak berlesen di lokasi tersebut, dipercayai dibawa keluar dari kawasan itu tanpa pengetahuan pihak berkuasa berkaitan.

Sementara itu, Ruslan berkata seorang lagi banduan yang melarikan diri dari Institusi Pemulihan Dadah Jelebu, Jabatan Penjara Malaysia, Jelebu, pada 10 April lepas dan masih bebas sudah disenaraikan sebagai individu dikehendaki polis dan usaha mencari lelaki itu giat dijalankan.

Sebelum ini, media melaporkan polis giat memburu seorang daripada tujuh banduan iaitu Muhammad Syafiq Rohmat, 32, dengan nama gelaran Umai yang melarikan diri dari Penjara Jelebu pada 10 April lepas.

Orang ramai yang mempunyai maklumat mengenai banduan ini, boleh salurkannya ke mana-mana balai polis berhampiran ataupun ke Ibu Pejabat Polis Daerah Jelebu di talian 06-6136 222 atau pegawai penyiasat Inspektor Zuria Anis Mahassan di talian 016-6096 996.

Pada 18 April lepas, enam banduan yang ditahan semula itu telah didakwa di Mahkamah Majistret Bahau, Jempol, atas kesalahan melarikan diri dari Institusi Pemulihan Dadah Jelebu, Jabatan Penjara Malaysia, namun kesemua mereka tidak mengaku bersalah atas pertuduhan itu.

Dilaporkan siasatan polis mendapati kejadian kira-kira 6 pagi pada 10 April itu berlaku di Blok Muhasabah 2, institusi berkenaan yang kesemua tujuh banduan reman terbabit ditempatkan.

Mereka dipercayai melarikan diri melalui lubang siling serta keluar melalui lubang pagar disyaki dipotong menggunakan pemotong besi menuju semak di belakang penjara itu. – BERNAMA


82.5 peratus populasi dewasan lengkap vaksin setakat semalam

KUALA LUMPUR 25 Sept – Sebanyak 82.5 peratus atau 19,311,563 individu daripada populasi dewasa di negara ini telah lengkap menerima suntikan vaksin COVID-19 setakat semalam.

Berdasarkan perincian yang dikongsi menerusi portal COVIDNOW hari ini, Kementerian Kesihatan (KKM) memaklumkan sebanyak 93.6 peratus atau 21,903,061 individu daripada populasi dewasa telah menerima sekurang-kurangnya satu dos suntikan vaksin.

Selain itu, seramai 25,326 atau 0.8 peratus daripada populasi remaja berusia 12 hingga 17 tahun telah melengkapkan suntikan vaksin setakat semalam.

Bagi kedua-dua populasi, sebanyak 273,373 dos suntikan vaksin turut diberikan semalam melibatkan 116,881 dos pertama dan 156,492 dos kedua menjadikan jumlah keseluruhan pemberian dos vaksin sebanyak 41,847,256 menerusi Program Imunisasi COVID-19 Kebangsaan (PICK).

Sementara itu, sebanyak 250 kes kematian akibat COVID-19 dicatatkan setakat pukul 11.59 malam tadi (24 Sept), menjadikan jumlah kumulatif kematian kini sebanyak 24,931.

Menurut portal GitHub KKM, jumlah itu merangkumi sembilan kematian sebenar COVID-19 dicatatkan dalam tempoh 24 jam (24 Sept), manakala selebihnya adalah kes kematian tertunggak atau ‘backlog’.


Tenis Billy Jean King Cup: Malaysia mahu cipta kejutan

AYER KEROH 17 Julai – Sebanyak 11 negara termasuk Malaysia akan menyertai Kejohanan Billie Jean King Cup yang akan berlangsung di Pusat Tenis Negara (NTC) Kuala Lumpur, pada Ogos.

Presiden LTAM Mirzan Mahathir berkata, selain Malaysia, 10 negara lagi yang menyertai Kejohanan Wanita Antara Pasukan itu nanti adalah Taiwan, Singapura, Thailand, Hong Kong, Iran, Pacific Oceania, Vietnam, Iraq, Laos dan Maldives.

“Kejohanan Billie Jean King Cup By BNP Paribas, Asia/Oceania Kumpulan II ini kali terakhir diadakan pada 2019 dan terhenti dua tahun susulan pandemik COVID-19, pada tahun ini kembali diadakan.

“Kejohanan ini adalah untuk pemain wanita Kumpulan II yang mana pasukan akan bertanding dibeberapa peringkat sebelum mereka yang berada di kedudukan dua terbaik akan ditempatkan dalam kumpulan lebih tinggi,” katanya pada sidang media di Kompleks Tenis MPHTJ Ayer Keroh, di sini, hari ini.

Menurutnya, selepas berada dalam tempoh agak lama di dalam Kumpulan II, pihaknya menyasarkan pemain negara nanti mampu untuk mencipta kejutan dan beralih ke Kumpulan I.

“Sasaran kita akan sedaya upaya untuk naik ke Kumpulan I, kita sudah lama sangat dalam Kumpulan II ini. Kita harap boleh berada di kedudukan kedua terbaik sekaligus dapat beralih ke Kumpulan I.

“Untuk itu kita perlu bersedia sepenuhnya kerana negara yang bertanding ini kuat. Selain itu pemilihan pemain yang akan beraksi dan mewakili Malaysia belum diputuskan kerana proses pemilihan masih berjalan,” katanya.

Sementara itu, Mirzan berkata, seramai 230 pemain junior negara termasuk dari Singapura, Indonesia, India, Jepun dan Korea beraksi pada Kejohanan Tenis Malaysia Junior Tour Sport Excel 2022 Leg 4 yang diadakan di Kompleks Tenis MPHTJ Ayer Keroh.

“Kejohanan ini bermula pada Khamis dan akan berakhir pada hari ini membabitkan enam kategori iaitu pemain berusia bawah lapan tahun hingga 18 tahun,” katanya.


Permohonan matrikulasi, PISMP dan PPC dibuka mulai 15 Mac ini

PUTRAJAYA: Permohonan bagi mengikuti Program Matrikulasi dan Program Ijazah Sarjana Muda Perguruan (PISMP) ambilan 2021 serta Program Penghantaran Pelajar Cemerlangan (PPC) ke luar negara akan dibuka selama sebulan mulai 15 Mac ini.

“Pelajar lepasan SPM 2020 yang berminat boleh mendapatkan maklumat lanjut melalui iklan yang disiarkan di laman sesawang rasmi KPM www.moe.gov.my pada 8 Mac,” katanya dalam kenyataan hari ini.


Aidiladha: Aliran trafik lebuh raya utama bergerak perlahan

KUALA LUMPUR, 28 Jun – Aliran trafik di beberapa lebuh raya utama bergerak perlahan tetapi lancar berikutan orang ramai mula bercuti untuk pulang ke kampung halaman bagi menyambut Hari Raya Aidiladha pada esok.

Jurucakap PLUS Trafik memaklumkan di Lebuhraya Utara Selatan (PLUS), trafik perlahan ke arah utara di Slim River, Perak menuju Sungkai, dan Bidor ke Tapah serta dari Tapah ke Gopeng.

“Trafik perlahan arah utara dari Juru, Pulau Pinang ke Sungai Dua dan dari Jawi ke Bukit Tambun. Trafik turut perlahan dari Sedenak ke Simpang Renggam.

“Bagi arah selatan, trafik perlahan dari Senawang ke Pedas Linggi, Negeri Sembilan. Selain itu, trafik juga perlahan dari Putrajaya ke Bandar Gamuda Cove,” katanya ketika dihubungi hari ini.

Sementara itu, Jurucakap Lembaga Lebuhraya Malaysia (LLM) berkata aliran trafik Lebuhraya KL-Karak (KLK) menuju ke Pantai Timur juga perlahan bermula dari Gombak ke Lentang.

“Trafik juga perlahan ke arah utara dari Permatang Pauh ke Sungai Dua dan dari R&R Sungai Muda ke Sungai Petani, Kedah,” katanya.

Selain itu, trafik turut perlahan dari Laluan Kedua Malaysia-Singapura (LINKEDUA) ke CIQ Tuas, Singapura dan dari Tambak, Johor ke CIQ Woodlands, Johor.


MOVAK mudahkan warga emas, pesakit komorbid terima vaksin

Nor Laila Awang, 42, yang menghadapi masalah pengangkutan berkata MOVAK telah memudahkannya membawa dan menemani ibunya Che Puan Ishak,73, yang menghidap penyakit Parkinson untuk mendapatkan suntikan vaksin dos pertama di pusat pemberian vaksin (PPV) di Pusat Kesihatan Jalan Macalister dekat George Town.

“Kalau buat macam ini (program MOVAK) memang memudahkan kami sebab ibu ada penyakit Parkinson, jadi sukar hendak bawa dia ke mana-mana, dan apabila dapat janji temu baharu di dewan ini pada awal Julai, saya berasa amat lega,” katanya kepada pemberita ketika ditemui di sini hari ini.

Che Puan yang tinggal di Kampung Masjid, Teluk Bahang, kira-kira 20 kilometer dari PPV Pusat Kesihatan Jalan Macalister adalah antara hampir 300 individu terdiri daripada warga emas, orang kurang upaya (OKU) serta pesakit komorbid yang mendapat suntikan vaksin dos pertama di dewan komuniti tersebut hari ini.

Sementara itu, seorang pesakit komorbid yang mempunyai masalah kesihatan seperti darah tinggi, gout, kencing manis serta penyakit untut, Ahmad Farid Osman, 60, berkata dia tidak bimbang ataupun risau untuk mendapatkan suntikan tersebut.

“Dapat vaksin ni memang legalah…kalau boleh hendak habiskan cepat (suntikan vaksin dos kedua) sebab tidak sabar hendak jumpa anak-anak. Rindu mereka,” katanya yang tinggal seorang diri dan tidak mempunyai kenderaan.

Dalam pada itu, Anggota Parlimen Balik Pulau Datuk Muhammad Bakhtiar Wan Chik berkata pihaknya optimis untuk mencapai sasaran lebih 40 peratus penduduk di kawasan Balik Pulau divaksinasi menjelang akhir bulan Ogos.

“Selepas ini kita akan adakan lagi program vaksinasi bagi individu berusia 18 tahun ke atas serta menggerakkan MOVAK di kawasan luar bandar sekitar Balik Pulau dengan harapan dapat melepasi sasaran tersebut,” katanya.

MOVAK adalah inisiatif di bawah Kementerian Perumahan dan Kerajaan Tempatan (KPKT) serta Kementerian Perpaduan Negara (KPN) bagi membantu mempercepat program vaksinasi kebangsaan mencapai sasaran 80 peratus imuniti kelompok menjelang Oktober tahun ini.


Bajet Melaka 2022 : Bina lebih banyak premis perniagaan berbumbung, strategik – NGO

AYER KEROH 16 Dis – Persatuan Penjaja, Peniaga dan Pengusaha Kecil Melayu Negeri Melaka meminta kerajaan negeri membina lebih banyak premis perniagaan berbumbung di negeri ini.

Yang Dipertuanya Datuk Zaleha Bujang berkata insiatif itu sekali gus dapat membantu kira-kira 5,000 peniaga dan penjaja yang telah berdaftar di bawah persatuan itu untuk menjalankan perniagaan mereka.

“Kita (sebagai) badan bukan kerajaan (NGO) minta kerajaan negeri ketengahkan perkara ini dalam pembentangan Bajet 2022 Melaka nanti supaya lebih ramai peniaga dapat meluaskan perniagaan mereka.

“Saya yakin inisiatif ini untuk memudahkan mereka (peniaga) untuk berniaga, jika boleh perbanyakkan lagi premis perniagaan di kawasan yang strategik yang boleh menguntungkan peniaga.

“Selain itu potongan 50 peratus lesen perniagaan di bawah pihak berkuasa tempatan (PBT) juga perlu dikekalkan sebab kita masih lagi dalam era pandemik COVID-19,” katanya ketika dihubungi MHI.

Mengulas lanjut, Zaleha berkata peruntukan kepada NGO juga perlu disuarakan bagi memudahkan NGO di negeri ini menjalankan aktviti selari dengan dunia moden digital.

“Ini termasuklah memberi peralatan berniaga yang khusus dan sebagainya untuk mereka memulakan perniagaan kerana mereka ini kebanyakkannya tiada modal untuk berniaga,” katanya.

Sementara itu Presiden Persatuan Pelancongan Melaka (MTA) Madelina Kuah turut berharap pemain industri pelancongan juga diberikan perhatian dalam pembentangan Bajet 2022 Melaka nanti.

Katanya, harapan utama persatuan itu adalah kerajaan negeri memberi perhatian kepada pekerja-pekerja sektor pelancongan bukan sahaja untuk golongan muda, malah yang berusia lebih 50 tahun.

“Ini kerana mereka lebih berpengalaman dan tahu segala tentang peninggalan warisan dan budaya yang ada di Melaka, pengalaman mereka ini sukar untuk dicari.


Segerakan angkat sukan tempur jadi sukan sekolah – Hannah

DUYONG 30 Jun – Kementerian Belia Sukan (KBS) meminta Kementerian Pendidikan Malaysia (KPM) menyegerakan penyelarasan klasifikasi sukan tempur sebagai sukan di sekolah berbanding sekadar aktiviti badan beruniform sebelum ini.

Katanya, klasifikasi oleh KPM itu bagi memastikan atlet sukan tempur seperti wushu, taekwando, karate dan silat di sekolah mendapat pengiktirafan yang setara dengan sukan lain selaras dengan Akta Pembangunan Sukan 1997 (Akta 576).

“Jadi bila kanak-kanak ini tamat sekolah, mereka mahu mendapatkan sijil (sukan). Sijil itu untuk menyatakan anda aktif dalam sukan (tempur) itu sangat penting untuk mereka.

“Selagi penyelarasan itu tidak ada, tidak berlaku, kita akan rugi. Murid dan pelajar akan pilih sukan lain dan mereka tidak akan pilih wushu (dan sukan tempur lain),” katanya.

Beliau berkata demikian pada sidang media selepas merasmikan pembukaan Kejohanan Wushu KPM-WFM ke-12, 2023 di Dewan Bola Keranjang Majlis Bandaraya Melaka Bersejarah (MBMB), Bukit Serindit, di sini, hari ini.

Dalam pada itu, Hannah berkata beliau mengharapkan menerusi kejohanan seumpama itu dapat melahirkan lebih ramai atlet dan pelapis baharu dalam sukan wushu.

“Kejohanan ini melibatkan lebih 500 penyertaan dari 13 negeri dan tiga wilayah, di mana menerusi pertandingan seumpama ini kita harap lebih ramai pelapis dapat dilahirkan untuk mengharumkan nama negara khususnya dalam sukan wushu,” katanya.


TUDM jalankan siasatan dalaman dakwaan anggota dibuli – Mohamad

KUALA LUMPUR, 2 Mei – Tentera Udara Diraja Malaysia (TUDM) menjalankan siasatan dalaman bagi menyiasat dakwaan buli seorang anggota di pusat latihan di Kuantan, Pahang.

Menteri Pertahanan Datuk Seri Mohamad Hasan berkata siasatan dalaman dijalankan selepas bapa pelatih berkenaan membuat laporan polis terhadap kejadian yang menimpa anaknya di pusat latihan tersebut.

Beliau berkata polis juga telah hadir ke pusat latihan berkenaan baru-baru ini untuk menjalankan siasatan dan pihak TUDM turut memberikan kerjasama sepenuhnya.

“Selain siasatan polis, TUDM juga melakukan siasatan dalaman terhadap laporan berkenaan, TUDM tidak menerima laporan mengenai kejadian buli ini, bapa mangsa hanya membuat laporan polis.

“Polis akan memastikan kes buli berkenaan disiasat secara menyeluruh dan individu yang didapati bersalah melanggar tatatertib dan prosedur operasi standard bagi setiap anggota yang duduk di pusat latihan dikenakan tindakan sewajarnya,” katanya dalam sidang media di Rumah Terbuka Kementerian Pertahanan dan Kem Kementah, di sini, hari ini.

Terdahulu tular satu perkongsian di media sosial dengan seorang wanita mendakwa adiknya menjadi mangsa buli di sebuah pusat latihan tentera udara.


Pandemik COVID-19 serlah kebaikan rakyat Malaysia

KUALA LUMPUR, 27 Ogos – Pandemik COVID-19 telah menyerlahkan kebaikan sesama rakyat Malaysia tanpa mengira latar belakang yang pelbagai, kata Menteri Komunikasi dan Multimedia Datuk Saifuddin Abdullah.

Beliau berkata perkara itu berikutan hubungan simbiosis antara petugas barisan hadapan dan rakyat yang jelas ditunjukkan sepanjang negara dilanda wabak itu selain menyifatkan ia adalah contoh semangat patriotisme kebiasaan baharu.

“Sebagai contoh, pereka fesyen bila dengar Hospital Kuala Lumpur tidak cukup PPE (peralatan perlindungan diri) pada peringkat awal (gelombang wabak)…secara sukarela menjahit PPE untuk hospital.

“..itulah antara patriotisme norma baharu membabitkan semua pihak, rakyat, kerajaan, termasuk korporat bekerjasama dan saling bantu-membantu,” katanya dalam rancangan Selamat Pagi Malaysia terbitan Radio Televisyen Malaysia (RTM) bertajuk ‘Selamat Hari Kebangsaan Malaysia Prihatin’ hari ini.

Jelasnya lagi, semangat patriotisme itu kekal dengan maksudnya iaitu cinta dan kasih pada negara, namun fokus yang sedikit berbeza mengikut peralihan zaman.

“Bagi mereka (rakyat) yang melalui zaman penjajahan, fokus patriotisme adalah membebaskan (tanah air), ketika sudah tubuh Malaysia ada konfrontasi, jadi fokus patriotisme masa itu untuk menyelamatkan negara yang baru sahaja ditubuhkan.

“Dulu kita pernah ada kegawatan ekonomi, jadi fokusnya adalah menghidupkan semula ekonomi, selepas peristiwa 13 Mei, fokus kepada perpaduan, dan ketika COVID-19 fokusnya pada keselamatan, kesejahteraan, kesihatan dan untuk memulihkan semula ekonomi,” katanya.

Sementara itu, Saifuddin berkata walaupun tahun ini negara tidak dapat menyambut Hari Kebangsaan secara besar-besaran seperti tahun sebelumnya, tetapi sambutan cara lain tetap akan dibuat bagi memastikan semangat patriotisme terus diraikan.

Antaranya, kementerian telah mencipta #MomenNegaraku bagi menggalakkan orang awam berkongsi pengalaman terindah mereka sebagai rakyat Malaysia di media sosial masing-masing termasuk Twitter, Facebook dan Instagram. – BERNAMA


Pelajar bukan calon SPM pulang Tahun Baharu Cina, tidak dibenar balik ke asrama

KUALA LUMPUR, 5 Feb – Kementerian Pendidikan (KPM) menetapkan bahawa pelajar daripada bukan kelas peperiksaan yang pulang bercuti sempena perayaan Tahun Baharu Cina, tidak dibenarkan pulang ke asrama sebaliknya melaksanakan Pengajaran dan Pembelajaran di Rumah (PdPR).

Menterinya Datuk Dr Mohd Radzi Jidin berkata keputusan itu, bagi memastikan pelajar yang bakal menduduki peperiksaan Sijil Pelajaran Malaysia (SPM) tahun ini, berada dalam keadaan terlindung daripada jangkitan COVID-19.

“Kita akan terus memastikan pematuhan prosedur operasi standard (SOP) di sekolah berasrama khususnya, dapat dipertingkatkan. KPM juga telah meningkatkan pemantauan di sekolah di bawah KPM, bagi memastikan segala SOP dapat dipatuhi dan dapat mengurangkan risiko jangkitan COVID-19,” katanya menerusi sebuah video yang dimuat naik di laman Facebooknya.

Sementara itu, beliau turut menjelaskan isu berkaitan peningkatan kes COVID-19 dalam sektor pendidikan, di mana sebanyak 118,238 jumlah kumulatif kes COVID-19 dicatatkan dalam tempoh 1 Jan hingga 1 Feb tahun ini.

Beliau berkata daripada jumlah itu, sebanyak 8,451 kes (7.15 peratus) adalah kes berkaitan kluster pendidikan, manakala selebihnya iaitu 109,787 (92.85 peratus) melibatkan lain-lain kluster.

“Secara keseluruhan terdapat 303 kluster di seluruh negara dalam (1 Jan hingga 1 Feb), daripada jumlah kluster ini, 100 kluster atau 33 peratus, melibatkan institusi pendidikan di bawah KPM manakala, 86 kluster atau 28.38 peratus melibatkan institusi bukan bawah KPM.

“100 kluster di bawah intsitusi bawah KPM tadi, melibatkan keseluruhannya 5,494 kes, dan daripada 100 kluster ini, 96 kluster melibatkan institusi bawah KPM manakala empat kluster merupakan institusi swasta yang berdaftar bawah KPM,” katanya.

Menurutnya, daripada 96 kluster yang melibatkan institusi di bawah KPM, sebanyak 84 kluster membabitkan institusi berasrama, terdiri daripada 76 kluster daripada asrama harian dan lapan kluster daripada intstitusi berasrama sepenuhnya.

“Jika kita ambil kira keseluruhan institusi berasrama di bawah KPM, iaitu 1,918 buah institusi, 84 kluster ini adalah bersamaan 4.38 peratus daripada keseluruhan institusi berasrama di bawah KPM,” katanya.

Selain itu, beliau berkata bagi institusi bukan berasrama, terdapat 12 kluster direkodkan melibatkan dua kluster sekolah menengah dan 10 kluster daripada sekolah rendah.

“Jika dilihat 12 kluster ini dan bandingkan dengan keseluruhan 8,356 institusi bukan berasrama di bawah KPM, kita dapati bahawa jumlah 12 kluster ini adalah bersamaan dengan 0.14 peratus daripada keseluruhan,” katanya.- BERNAMA


Lumba haram: Kerajaan cadang kemuka pindaan Akta Pengangkutan Jalan Oktober ini

Timbalan Menteri Dalam Negeri II Datuk Jonathan Yasin berkata antara cadangan pindaan adalah tindakan terhadap orang ramai yang menjadi penonton lumba haram dan hukuman terhadap bengkel yang mengubah suai motosikal bagi kegunaan kegiataan itu.

“Ada perbincangan pada 8 Ogos lepas dan beberapa cadangan dikemukakan oleh Kementerian Dalam Negeri (KDN) kepada Kementerian Pengangkutan tentang mengubal undang-undang ini supaya lebih ketat dan ditambah aspek yang perlu diambil tindakan undang-undang oleh pihak berkuasa.

“Hukuman denda atau penjara yang ada pada masa sekarang juga perlu ditingkatkan. Bagaimanapun ini masih dalam perbincangan dan berkemungkinan akan dikemukakan dalam Dewan Rakyat,” katanya pada sesi soal jawab di Dewan Negara hari ini.

Jonathan berkata berdasarkan statistik Operasi Samseng Jalanan yang dijalankan Jabatan Siasatan dan Penguatkuasaan Trafik (JSPT), seramai 1,451 pesalah telah ditangkap dari Januari 2022 hingga Jun lepas.

Mengenai cadangan Perdana Menteri Datuk Seri Ismail Sabri Yaakob untuk membina litar khusus bagi perlumbaan drag di setiap negeri, Jonathan berkata cadangan itu baik dalam usaha memperkasakan sukan permotoran.

Bagaimanapun, beliau berkata maklumat daripada kerajaan negeri menunjukkan ia kurang mendapat sambutan dalam kalangan orang muda termasuk di Pulau Pinang dan Selangor yang telahpun mempunyai litar khas. – BERNAMA


Mangsa banjir di Johor, Melaka dan Selangor menurun pagi ini

Pusat Kawalan Bencana Negara (NDCC) Agensi Pengurusan Bencana Negara (NADMA) dalam laporan terkini pada 8 pagi ini memaklumkan seramai 14 individu daripada empat keluarga masih berlindung di PPS Sekolah Kebangsaan (SK) Sungai Linau, Kluang, Johor yang dibuka sejak Rabu lepas.

Di Melaka, hanya satu PPS dibuka pada 8 Mac lepas di daerah Jasin, iaitu di SK Parit Penghulu yang  menempatkan 33 mangsa daripada tujuh keluarga.

Sementara itu di Selangor, jumlah mangsa di daerah Kuala Langat dan Sepang kekal dengan 237 mangsa daripada 62 keluarga dan masih ditempatkan di lima PPS yang beroperasi.

Lima PPS tersebut adalah Balai Raya Kampung Orang Asli Bukit Serdang, Balai Raya Kampung Orang Asli Bukit Tadom, Dewan Orang Ramai Kampung Bukit Changgang, Sekolah RTB Bukit Changgang dan SK Kota Warisan. – BERNAMA


DUN AYER MOLEK: Dun Ayer Molek: SRA baharu bakal dibina di Paya Dalam

AYER MOLEK 20 April – Sebuah lagi Sekolah Rendah Agama (SRA) Jabatan Agama Islam Melaka (JAIM) di Paya Dalam, dijangka akan dibangunkan bagi menampung bilangan pelajar di kawasan itu.

Ahli Dewan Undangan Negeri (ADUN) Ayer Molek Datuk Rahmad Mariman berkata, lokasi bagi pembinaan bangunan baharu sekolah itu sudah dikenal pasti selain lawatan ke tapak cadangan juga sudah dilakukan pihaknya baru-baru ini.

Beliau yang juga EXCO Kerja Raya berkata, sekiranya permohonan bajet itu diluluskan dan sekolah itu siap dibina sepenuhnya ia mampu menempatkan kira-kira 400 pelajar.


Perak, Perlis akan mohon perkenan Sultan, Raja bubar DUN

KUALA LUMPUR, 10 Oktober – Hanya Perlis dan Perak yang ditadbir Barisan Nasional (BN) setakat ini, akan memohon perkenan Sultan dan Raja di negeri masing-masing, untuk membubarkan Dewan Undangan Negeri (DUN) mereka selaras pembubaran Parlimen yang berkuat kuasa hari ini.

Sementara negeri-negeri yang ditadbir Pakatan Harapan (PH) iaitu Negeri Sembilan, Selangor dan Pulau Pinang serta Kedah, Terengganu dan Kelantan di bawah kerajaan PAS, menetapkan tidak membubarkan DUN masing-masing.

Bagi negeri yang melaksanakan pilihan raya negeri (PRN) antara tempoh September 2020 hingga November lepas iaitu Sabah (26 Sept 2020), Melaka (22 Nov 2021), Sarawak (18 Dis 2021) dan Johor (12 Mac 2022) juga tidak berhasrat membubarkan DUN mereka.

Perdana Menteri Datuk Seri Ismail Sabri Yaakob dalam perutusan khas mengumumkan pembubaran Parlimen hari ini, mengesyorkan ketua kerajaan negeri kecuali Sabah, Sarawak, Melaka dan Johor mengambil tindakan sewajarnya bagi membubarkan DUN masing-masing pada tarikh yang sama dengan pembubaran Parlimen.

Susulan itu di PERAK, Menteri Besarnya Datuk Seri Saarani Mohamad berkata beliau akan memohon perkenan menghadap Sultan Perak Sultan Nazrin Shah, berhubung pembubaran DUN dalam masa terdekat.

Di PERLIS, Menteri Besarnya Datuk Seri Azlan Man memaklumkan DUN Perlis akan dibubarkan setelah mendapat perkenan daripada Raja Perlis Tuanku Syed Sirajuddin Putra Jamalullail dan tarikh menghadap Baginda akan dimaklumkan kelak.

Terdahulu di ibu negara, Pengerusi BN Datuk Seri Dr Ahmad Zahid Hamidi ketika berucap di Perhimpunan Agung MIC Ke-76 hari ini mengesahkan DUN Perak, Perlis dan Pahang akan dibubarkan, sementara DUN Melaka, Johor dan Sabah tidak akan dibubarkan, kerana tidak mencapai tempoh matang.

Presiden Pas Datuk Seri Abdul Hadi Awang dalam kenyataan sebelum ini juga mengulangi pendirian parti bahawa DUN Kedah, Terengganu dan Kelantan, tidak dibubarkan dalam tempoh terdekat, sebaliknya kerajaan negeri masing-masing menumpukan usaha persiapan menghadapi musim tengkujuh yang dijangka melanda pertengahan November hingga Mac 2023.

Di KELANTAN, Timbalan Menteri Besar Datuk Mohd Amar Nik Abdullah berkata setakat ini kerajaan negeri tidak akan membubarkan DUN mereka, walaupun Parlimen telah dibubarkan dan dijangka pembubaran DUN paling awal adalah Mac depan.

Yang Dipertua DUN Terengganu Datuk Yahaya Ali pula menegaskan, kerajaan negeri itu tidak membubarkan DUN mereka sebaliknya akan memfokuskan kepada persiapan menghadapi risiko banjir dan pemulihan COVID-19.

Turut tidak membubarkan DUN, Ketua Menteri Sabah Datuk Seri Hajiji Noor berkata Dewan Undangan Negeri itu tidak perlu kerana kerajaan Sabah masa ini di bawah Gabungan Rakyat Sabah (GRS) dan BN masih mempunyai tempoh tiga tahun lagi sebelum tempoh mereka tamat.

Sementara itu, pada 5 Okt lepas Pengerusi PH Datuk Seri Anwar Ibrahim berkata Majlis Presiden PH menetapkan DUN di Selangor, Negeri Sembilan dan Pulau Pinang, hanya akan dibubarkan tahun hadapan iaitu pada satu tarikh yang akan diumum kelak.

Di NEGERI SEMBILAN, Menteri Besarnya Datuk Seri Aminuddin Harun berkata kerajaan negeri mengekalkan keputusan Majlis Presiden PH sebelum ini, untuk tidak membubarkan DUN meskipun kerajaan Persekutuan membubarkan Parlimen hari ini.

Sementara itu, di KEDAH, Menteri Besar Datuk Seri Muhammad Sanusi Md Nor berkata kerajaan negeri masih kekal dengan pendirian untuk tidak membubarkan DUN Kedah selaras dengan pembubaran Parlimen hari ini.

Di SELANGOR, Speaker DUN Ng Suee Lim berkata setakat ini tidak ada perubahan berhubung pendirian kerajaan negeri itu untuk tidak membubarkan DUN Selangor, susulan pengumuman pembubaran Parlimen yang berkuatkuasa hari ini.

“Kita kekal dengan tidak akan melakukan pembubaran DUN seperti apa yang ditekankan oleh Menteri Besar Selangor Datuk Seri Amirudin Shari sebelum ini. Dan kita akan lawan di Parlimen,” katanya.


Saudi Arabia to limit hajj to pilgrims living in Kingdom

BEIRUT/ANKARA June 23 – Saudi Arabia will, this year, limit the annual Hajj pilgrimage to people living inside the country due to the Covid-19 pandemic, shutting the doors to pilgrims from abroad, reported Anadolu Agency.

Only a limited number of people from all nationalities living in Saudi Arabia will be allowed to perform the annual Hajj as the Covid-19 outbreak continues to spread worldwide, and crowded places and international transportation are even riskier in recent days, the Saudi Hajj and Umrah Ministry said in a statement.

The Hajj, the pilgrimage to Islam’s holiest site Kaaba in the city of Mecca, is one of the five pillars of Islam. Muslims are required to perform it at least once in their life if they have the means to do so.

The kingdom’s coronavirus cases surpassed 161,005, and there are more than 1,300 deaths. More than 105,000 have recovered from the disease.

Ali Erbas, head of Turkey’s Religious Affairs Directorate, said on Twitter that the rights of Turkish citizens who were entitled to go on pilgrimage as a result of casting lots in 2020 will be protected.

The pandemic has killed nearly 470,000 people worldwide, with over 9 million confirmed cases and over 4.47 million recoveries, according to figures compiled by the US’ Johns Hopkins University.


Pasar Datuk Keramat terbakar lagi

KUALA LUMPUR, 11 Jun – Pasar Datuk Keramat (pasar lama), di Jalan Keramat Dalam, di sini, terbakar sekali lagi awal pagi tadi selepas insiden sama pada Mac tahun lepas.

Ketua Komander Operasi Mohd Fahmi Abdul Rahim berkata pihaknya menerima panggilan kecemasan mengenai kejadian itu pada 1.30 pagi tadi sebelum 47 anggota dari Balai Bomba Polis (BBP) Keramat, BBP Hang Tuah, BBP Wangsa Maju, BBP Jalan Tun Razak dan BBP Setapak bersama lima jentera ‘Fire Rescue Tender (FRT)’ dikejarkan ke lokasi.

“Setibanya di lokasi kejadian kira-kira 1.40 pagi, api sedang marak dan kebakaran melibatkan lot kedai dengan anggaran kemusnahan 50 peratus disebabkan bahan binaan terdiri daripada kayu.

Mohd Fahmi berkata api berjaya dikawal kira-kira 2.11 pagi dan tiada mangsa terlibat dalam insiden itu manakala punca kebakaran masih disiasat.


PM ucap tahniah, anggap kejayaan enam pelajar layak ke Harvard

KUALA LUMPUR, 6 April – Datuk Seri Ismail Sabri Yaakob menganggap kejayaan enam pelajar Malaysia melanjutkan pengajian ke Harvard College, Amerika Syarikat sebagai satu pencapaian membanggakan buat negara.

Mengucapkan tahniah kepada semua bakal pelajar peringkat ijazah Sarjana Muda Universiti Harvard itu, perdana menteri turut mendoakan agar mereka beroleh kecemerlangan dalam bidang yang diceburi.

Keenam-enam pelajar itu ialah Chooi Je Qin dari Johor; Herman Leong Xin Yang dan Ishant Shah dari Pulau Pinang; Carisma Michaela Wong dari Sabah; Lee Ee Jenn dari Kuala Lumpur dan Alyssa Yap Xin Yi dari Sarawak.

Seorang daripada penemuduga Alumni Harvard College untuk Malaysia, Wan Nadiah Wan Mohd Abdullah Yaakob dalam satu kenyataan berkata bilangan pelajar Malaysia yang diterima menuntut di institusi pengajian itu kali ini adalah yang paling tinggi dalam sejarah negara.

Menurutnya, mereka dipilih daripada 61,220 pemohon dengan kadar pengambilan pelajar bagi kelas 2026 adalah yang terendah dalam sejarah Harvard iaitu 3.19 peratus.- BERNAMA


SOP baharu hadkan majlis dan perhimpunan orang ramai dikaji – PM

MELAKA 6 Okt. – Kerajaan sedang meneliti cadangan untuk menghadkan majlis
dan perhimpunan orang ramai bagi mengurangkan kebarangkalian jangkitan wabak Covid-19.

Bagaimanapun katanya, kerajaan akan mendapatkan input dari KKM terlebih dahulu sebelum melaksanakannya termasuk cadangan mengadakan prosedur operasi standard (SOP) tambahan jika perlu.

“Yang amat dikehendaki pada masa ini ialah kita semua mesti patuh kepada SOP dan arahan yang dikeluarkan oleh kerajaan. Petugas barisan hadapan dari agensi-agensi penguatkuasaan akan dikerah semula ke tempat-tempat awam untuk memastikan pematuhan.

“Jika ada yang melanggar undang-undang, hukuman kompaun dan lain-lain akan dikenakan tanpa mengira pangkat dan darjat. Maaflah jika Abah ini mula menggunakan rotan!

“Saya yakin dan percaya kita akan dapat bersama-sama melandaikannya sekali lagi. InsyaAllah, kita doakan mudah-mudahan kita semua akan menang akhirnya,” katanya.


Helpdesk MySejahtera secara fizikal dibuka Sabtu ini

PUTRAJAYA, 17 Feb – Kementerian Kesihatan (KKM) akan membuka helpdesk MySejahtera secara fizikal di beberapa lokasi terpilih bagi membantu menyelesaikan isu berbangkit berhubung aplikasi tersebut.

Menteri Kesihatan Khairy Jamaluddin berkata helpdesk MySejahtera fizikal yang pertama akan dibuka di pusat pemberian vaksin (PPV) World Trade Centre, Kuala Lumpur Sabtu ini dan diikuti dengan pembukaan helpdesk fizikal di PPV Ideal Convention Centre, Shah Alam pada 26 Feb depan.

“Jadi orang ramai yang ada masalah dengan sijil vaksin dan sebagainya boleh pergi ke helpdesk fizikal ini untuk selesaikan masalah mereka.

“Helpdesk maya kita teruskan tetapi saya dapat aduan ada yang tunggu lama untuk sijil vaksin dan sebagainya (tapi) masih belum diselesaikan,” katanya pada sidang media mengenai perkembangan COVID-19 di sini hari ini.

Beliau berkata KKM akan memperluas kemudahan helpdesk fizikal itu ke negeri-negeri lain dalam masa terdekat dan akan diumumkan dari semasa ke semasa.

Beliau berkata ini selari dengan protokol diamalkan pekerja kesihatan di bawah KKM yang mana mereka menjadi kontak rapat dan tidak bergejala, tidak perlu menjalani kuarantin sebaliknya hanya perlu buat ujian kendiri COVID-19 pada hari-hari tertentu.

Khairy berkata satu pekeliling sudah dikeluarkan oleh Ketua Pengarah Kesihatan Tan Sri Dr Noor Hisham Abdullah pada Selasa lepas (15 Feb) untuk pekerja-pekerja kesihatan KKM.

“Kontak rapat sekarang sangat kerap berlaku sebab kes meningkat dan apabila ini berlaku, gangguan kepada ekonomi, pengurusan pekerjaan dan sebagainya sangat ketara,” katanya.

Sementara itu, Khairy berkata bermula esok bilangan kes harian COVID-19 tidak akan diumumkan pada petang hari tersebut sebaliknya akan diumumkan pada 10 pagi keesokan harinya bersama data-data lain seperti jumlah kemasukan ke hospital, bilangan kematian dan sebagainya.

“Ini supaya kita dapat baca data kes harian bersama data-data lain seperti kemasukan ke hospital dan sebagainya untuk mengurangkan fear factor kes harian setiap hari, dan supaya kita secara perlahan-lahan mendidik masyarakat daripada hanya melihat kes harian kepada angka-angka lain yang memberi gambaran lebih jelas dan teliti tentang keadaan sebenar,” katanya.- BERNAMA


‘Tegur bukan sebab benci, tapi sebab sayang’ – Dr Akmal

Itu penjelasan Naib Ketua Pemuda UMNO Melaka Dr Muhamad Akmal Saleh berhubung tegurannya secara terbuka di laman Facebook terhadap Ahli Parlimen Ketereh Tan Sri Annuar Musa yang didakwa menggelar perwakilan sebagai penakut pada Konvensyen Barisan Nasional (BN), semalam.

Namun, beliau menegaskan teguran secara terbuka itu perlu dilakukan memandangkan ramai perwakilan yang hadir terasa hati dengan kenyataan yang disuarakan secara lantang itu.

Justeru, beliau yang juga Ahli Dewan Undangan Negeri (ADUN) Merlimau meminta Annuar agar membuat permohonan maaf secara terbuka kepada semua perwakilan yang hadir pada konvensyen berkenaan.

“Saya mohon Tan Sri Annuar untuk mohon maaf kepada semua perwakilan yang hadir sebab kenyataan melabel kami sebagai penakut betul-betul mengguris perasaan.

“Bagi saya, perbezaan pendapat tidak menjadi masalah, Tan Sri tak bangun (menyokong ucapan) pun tiada masalah, tetapi Tan Sri perlu hormat pendapat orang lain. Janganlah disebabkan perbezaan pendapat, Tan Sri meremehkan pendapat orang lain.

Beliau berkata demikian kepada pemberita selepas hadir merasmikan Hari Jururawat Negara Peringkat Negeri Melaka di Bayou Lagoon Resort Melaka, hari ini.

Semalam, Muhamad Akmal menerusi laman Facebooknya menyatakan teguran secara terbuka di kepada Annuar selepas menghadiri Konvensyen BN di Pusat Dagangan Dunia Kuala Lumpur (WTCKL).

Beliau menzahirkan kekecewaan terhadap tindakan Annuar yang didakwa menggelar ahli BN sebagai penakut apabila perwakilan berdiri semasa ucapan Ahmad Zahid dan menyokong supaya Pilihan Raya Umum Ke-15 (PRU-15) diadakan pada tahun ini.


Kerajaan kekalkan unjuran KDNK 5.5 peratus hingga 6.5 peratus untuk 2022

Beliau berkata angka itu juga selari dengan unjuran Tabung Kewangan Antarabangsa (IMF) dan Bank Dunia, masing-masing sebanyak 5.7 peratus dan 5.8 peratus.

“Momentum berterusan pemulihan ekonomi negara jelas kelihatan dengan pertumbuhan Keluaran Dalam Negeri Kasar (KDNK) sebanyak 3.1 peratus bagi tahun 2021,” katanya dalam laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) Ke-84 yang dikeluarkan hari ini.

Jabatan Perangkaan Malaysia dan Bank Negara Malaysia telah mengumumkan Keluaran Dalam Negeri Kasar (KDNK) pada 2021 sebanyak 3.1 peratus, sejajar dengan unjuran kerajaan iaitu antara 3 dan 4 peratus.

Tengku Zafrul berkata peningkatan KDNK ini menggambarkan momentum pemulihan ekonomi yang jelas kelihatan sepanjang suku keempat tahun lepas, terutamanya melalui indikator ekonomi yang bertambah baik.

“Kita juga dapat melihat keyakinan pelabur yang yakin akan prospek pemulihan negara. Sebagai contoh, aliran masuk bersih FDI (pelaburan langsung asing) mencecah lebih RM50 billion bagi tahun 2021, lebih tinggi berbanding tahun-tahun sebelum pandemik COVID-19 melanda negara.

Tengku Zafrul berkata momentum pertumbuhan djangka akan berterusan pada tahun ini yang akan menjadi pendorong kepada KDNK negara untuk terus pulih kepada tahap seperti sebelum pandemik COVID-19.

“Melangkah ke hadapan, pertumbuhan tahun ini akan didorong terutamanya oleh Bajet 2022 yang mengembang, normalisasi dalam aktiviti ekonomi dan sosial berdasarkan kadar vaksinasi yang tinggi, penyambungan semula projek dengan kesan pengganda yang tinggi dan permintaan luar yang kukuh, terutamanya daripada rakan dagangan utama,” katanya. – BERNAMA